title: Lacey Chabert

text: Chabert aloitti näyttelemisen hyvin nuorena ja kuului teatteriryhmään Broadway Kids, johon kuuluivat muun muassa Christy Carlson Romano, Chris Trousdale ja Greg Raposo. Hän esiintyi ensi kerran elokuvassa "A Little Piece of Heaven", jonka jälkeen hän teki myös muutamia äänirooleja. Samalla Chabert tuli tunnetuksi televisiosarjasta "Viiden juttu", jota esitettiin alun perin vuosina 1994–2000. Hän voitti sarjan aikana kaksi kertaa peräkkäin YoungStar-palkinnon ja oli useasti ehdolla Young Artist -palkinnon voittajaksi. Samaan aikaan Chabert oli vuodesta 1998 lähtien Eliza Thornberryn äänenä animaatiosarjassa "Villit Marjaset" vuoteen 2004 asti. Hän oli myös "Family Guyn" ensimmäisellä tuotantokaudella Meg Griffinin äänenä, kunnes Mila Kunis korvasi hänet. Sittemmin Chabert on esiintynyt elokuvissa ja voittanut muun muassa MTV Movie Awardin elokuvasta "Mean Girls". Hän on näytellyt myös elokuvassa "Pelimiehen painajainen" vuonna 2009 morsiamena.


title: Salon Piivolley

text: Salon Piivolley oli suomalainen lentopalloseura. Piivolley oli yksi SM-liigan menestyneimmistä joukkueista 2000-luvulla. Seura menetti liigalisenssinsä kauden 2010-11 jälkeen johtuen talousvaikeuksista.


title: Salon Piivolley

text: Salon Piivolley voitti SM-hopeaa peräkkäisiltä kausilta 2004, 2005 ja 2006. Pronssia salolaiset saavuttivat vuosina 2001 ja 2007. Suomen Cupin finaalissa joulukuussa 2003 Piivolley voitti Perungan Pojat Länsi-Auto Areenalla erin 3-2. Suomen Cupin hopeaa joukkue on voittanut kolme kertaa.Vuonna 1999 syntyi ajatus Salon seudun miesten huippulentopallojoukkueiden yhdistämisestä. Lentopallossa menestystä 1990-luvulla niittänyt Perttelin Peikot yhdistyi Salon Viestin kanssa yhdeksi joukkueeksi 1999. Nimeksi joukkuelle vakiintui Salon Piivolley.


title: Salon Piivolley

text: Uusi seura pääsi heti mitalien makuun, kun se voitti kaudella 2001 SM-pronssia. Lisäksi joukkue otti Suomen Cupin hopeaa palkintokaappiinsa. Kaudella 2003 joukkuetta ravisteli dopingkohu, kun Piivolleyn pelaaja kärähti dopingista. Dopingkäryn taustalla eivät kuitenkaan olleet joukkueen valmentajat tai muu henkilökunta. Pelaaja toimi itsenäisesti ottaessaan kiellettyjä aineita. Kausi kirkastui kuitenkin hieman kun joukkue otti seuran historian ensimmäisen Suomen Cupin voiton.


title: Salon Piivolley

text: Kaudella 2004 Piivolley pääsi jälleen mitalien makuihin, kun joukkue otti SM-hopeaa sekä Suomen Cupin hopeaa. SM-finaalisarjassa joukkue hävisi Pielaveden Sampolle. Kaudella 2005 sama kaava toistui jälleen kun Piivolley oli häviävänä osapuolena finaalisarjassa Pielaveden Sampoa vastaan. Kaudella 2006 joukkue eteni jälleen SM-finaaleihin, mutta ei pystynyt ottamaan Suomen mestaruutta vielä Saloon. Tällä kertaa Salon Piivolleyta parempi oli Tampereen Isku-Volley. Kaudella 2007 Piivolley otti pronssia SM-liigassa, kun se kaatoi Isku-Volleyn tällä kertaa. Tilille kertyi myös Suomen Cupin hopea. Kausi 2008 päättyi salolaisten osalta puolivälieriin, kun Isku-Volley eteni välieriin 3-0 otteluvoitoin.


title: Salon Piivolley

text:
Kaudet 2009–2011 päättyivät myös Piivolleyn osalta jo pudotuspelien avauskierroksilla ja menestys jäi laihaksi myös Suomen Cupin osalta. Seura kärsi talousvaikeuksista, jotka ajoivat lopulta sen liigalisenssin hylkäämiseen ja joukkueen pois sulkemiseen Mestaruusliigasta kauden 2010–2011 päätteeksi.
Seura meni konkurssiin 2011.Salossa ovat pelanneet muun muassa Viron maajoukkuepassari Kert Toobal, Suomen maajoukkueen hakkuri Matti Hietanen sekä yleispelaaja Teppo Heikkilä sekä liberona maajoukkueessa viime vuosina esiintynyt Jesse Mäntylä.


title: La strada (albumi)

text: La strada on suomalaisen yhtyeen Quietsin studio-albumi. Se julkaistiin vuonna 1994.


title: Arjalainen fysiikka

text: Arjalainen fysiikka () eli saksalainen fysiikka () on nimitys Saksan fyysikkoyhteisössä erityisesti 1930-luvulla ja 1940-luvun alussa vaikuttaneelle liikkeelle, joka vastusti etenkin Albert Einsteinin suhteellisuusteoriaa. Laajemmin liikkeen voidaan sanoa vastustaneen koko modernia fysiikkaa, sillä se torjui myös kvanttimekaniikan. Liikkeen katsotaan alkaneen 1920-luvun alussa ja päättyneen viimeistään kolmannen valtakunnan tuhouduttua toisen maailmansodan jälkeen vuonna 1945. Arjalainen fysiikka jakoi fysiikan tutkimuksen kahtia arjalaiseen ja juutalaiseen fysiikkaan () tutkijoiden sukutaustan perusteella. Liikkeen huomattavimpia fyysikoita olivat Ernst Gehrcke sekä Nobel-palkitut Philipp Lenard ja Johannes Stark. Vaikka liike oli erityisen aktiivinen Saksassa, oli sillä kannatusta myös ulkomailla – esimerkiksi Suomessa arjalaista fysiikkaa kannatti matemaatikko Hjalmar Mellin.


title: Arjalainen fysiikka

text: Nimitys "saksalainen fysiikka" ("Deutsche Physik"), jota käytetään "arjalaisen fysiikan" ("Arische Physik") rinnalla, on peräisin fysiikan emeritusprofessorin Philipp Lenardin vuonna 1936 julkaistusta samannimisestä oppikirjasarjasta.


title: Arjalainen fysiikka

text: Arjalainen fysiikka ei missään vaiheessa saanut johdonmukaista tai ohjelmanomaista muotoa, eikä se myöskään ollut täysin ristiriidaton. Arjalaisen fysiikan käsitteet eivät koskaan nousseet osaksi fysiikan ja muiden luonnontieteiden valtavirtaa. Arjalaiselle fysiikalle ominaista oli se, mitä se vastusti − eli modernia fysiikkaa, monimutkaista matematiikka, visualisoitavuuden puutetta ja intuition vastaisia teoreettisia tuloksia. Arjalaiset fyysikot olivat modernismia vastustavia romantikoita, jotka halusivat, että kokeet ja intuitio ovat sopusoinnussa keskenään ja fysiikka yksinkertaista ja helposti ymmärrettävää. He vastustivat fysiikan pirstoutunutta erikoistuneisuutta ja kannattivat holistista luonnonkuvaa.


title: Arjalainen fysiikka

text: Arjalainen fysiikka oli 1930-luvulta lähtien avoimen rasistista, ja sen kannattajien mielestä ainoa luotettava fysiikka oli arjalaisten tekemää. Juutalaisia he syyttivät arjalaisten koetulosten varastamisesta. Lenardin mukaan fysiikan tarkoitus oli tavoitella totuutta, ja hänen mukaansa totuus saavutettaisiin vain kokeilla, jotka liittyivät totuuden synnyttämiin mielikuviin. Keskeisimpiä tällaisista mielikuvista oli eetteriteoria, joka oli aikaisemmin todistettu vääräksi Michelsonin-Morleyn kokeella. Albert Einsteinin vuonna 1905 julkaistussa erityisessä suhteellisuusteoriassa eetterin käsite hylättiin kokonaan. Arjalaiset fyysikot kuitenkin pitivät eetteriä puhtaana totuutena. Arjalaisen fysiikan mukaan ainoastaan "pohjoista rotua" edustava fyysikko kykeni dialogiin luonnon kanssa tarkoin suunniteltujen ja suoritettujen kokeiden ja havaintojen kautta. Kehittynyttä teoriaa ei juuri pidetty arvossa. Lenardin oppilas Alfons Bühl kuvaa teoreettista fysiikkaa seuraavasti:


title: Arjalainen fysiikka

text: Arjalainen fysiikka pyrittiin pitämään poissa valtavirran fysiikan aikakauslehdistä. Arjalaiset fyysikot joutuivat julkaisemaan ajatuksensa muissa lehdissä. Yksi tällainen oli "Zeitschrift für die gesamte Naturwissenchaft". Se perustettiin vuonna 1935 ja se toimi, tosin epävirallisesti, arjalaisten fyysikoiden äänitorvena. Se sisälsi tavallisia fysiikan artikkeleita, mutta myös antisemitististä propagandaa, vakiintuneen fysiikan vastaisia polemiikkejä sekä tieteenhistorian henkilöiden palvontaa.


title: Arjalainen fysiikka

text: Lenard ja toinen Nobelin fysiikanpalkinnon saanut saksalainen Johannes Stark alkoivat kampanjoida Einsteinin suhteellisuusteoriaa vastaan nimittäen sitä juutalaiseksi fysiikaksi.


title: Arjalainen fysiikka

text: 1930-luvun alkuvuosina liike onnistui saamaan tukea natsihallinnolta, koska molemmilla osapuolilla oli hyvin samankaltaisia teemoja. Kansallissosialistien tuki mahdollisti arjalaisen fysiikan laajamittaisemman harjoittamisen yliopistoissa sekä muissa instituutioissa. Stark itse halusi päästä Saksan fysiikan johtajaksi ja Gleichschaltungin mukaisesti määrätä totalitaarisesti minkälaista tiedettä Saksassa harjoitetaan. Vuonna 1931 eläköitynyt ja kuusi vuotta myöhemmin Saksan kansallissosialistiseen työväenpuolueeseen liittynyt Lenard toimi arjalaisen fysiikan ideologisena johtohahmona. Jo vuonna 1930 kansallissosialistiseen puolueeseen liittynyt Stark vaikutti myös politiikassa.


title: Arjalainen fysiikka

text: Arjalainen fysiikka saavutti joitakin ”voittoja”, mutta Lenard ja Stark olisivat halunneet voimakkaampaa tukea kansallissosialisteilta. Arjalaiset fyysikot kävivät pitkän taistelun siitä, kuka täyttäisi Arnold Sommerfeldin viran Münchenin yliopiston teoreettisen fysiikan professorina tämän jäädessä eläkkeelle. Sommerfeld oli kouluttanut lähes kolmasosan silloisista Saksan fysiikan professoreista, joten häntä arvostettiin saksalaisessa fyysikkoyhteisössä suuresti. Useiden muiden fyysikoiden tapaan Sommerfeld oli sitä mieltä, että virkaan tulisi valita Werner Heisenberg. Tämä ei miellyttänyt arjalaisia fyysikoita ja he aloittivat laajan kampanjan kvanttiteoreetikko Heisenbergiä vastaan. He nimittivät Heisenbergiä SS:n viikoittain ilmestyneessä "Das Schwarze Korps" -lehdessä ”valkoiseksi juutalaiseksi”. Kampanja saavutti päämääränsä Heinrich Himmlerin puututtua asiaan henkilökohtaisesti. Teoreettisen fysiikan professuurin virkaan valittiin kansallissosialisti ja suhteellisuusteoriaa vastustanut aerodynamiikan asiantuntija Wilhelm Müller. Sommerfeldin mukaan valinta oli huonoin mahdollinen. Müller ei ollut eläessään julkaissut ainoatakaan tieteellistä fysiikan tutkimusta, eikä hänellä ollut näyttöä teoreettisen fysiikan hallitsemisesta lainkaan. Kansallissosialistien silmissä hänen tärkein ansionsa oli 1936 julkaistu "Juutalaiset ja tieteellinen työ" -kirja, jossa Müller hyökkäsi Einsteinia ja hänen ”juutalaista suhteellisuusteoriaansa” vastaan.


title: Arjalainen fysiikka

text: Satunnaisista poliittisista voitoista huolimatta arjalaisten fyysikoiden vaikutus jäi rajalliseksi ja lyhytaikaiseksi. Monet kansallissosialistiset fyysikot pitivät Lenardin ja Starkin ajamaa liikettä mahdottomana, vaarallisena ja naurettavana. Esimerkiksi NSDAP-puolueeseen kuulunut Pascual Jordan ei halunnut olla missään tekemisissä Lenardin ja Starkin liikkeen kanssa. Arjalaisella fysiikalla ei ollut ehjää ja yhtenäistä ideologiaa, eikä se perustunut kansallissosialismin sisällä hyväksyttyyn filosofiseen perustaan. Tällaista ei edes ollut vaan kansallissosialismi tukeutui toimintaan ja tunteeseen, ei johdonmukaiseen ajatusjärjestelmään. Lenard ja Stark eivät kyenneet saamaan kovinkaan suurta kannatusta. Vankan kannattajajoukon laajuus oli enintään 30 koko Saksassa. Toisaalta ryhmän vaikutus oli suurempi kuin koko antaisi olettaa.


title: Arjalainen fysiikka

text: Arjalainen fysiikka ei yksinkertaisesti kyennyt korvaamaan Einsteinin, Bohrin ja Heisenbergin muotoilemaa modernia fysiikkaa millään tavoin. Yritykset kieltää suhteellisuusteorian opetus yliopistoissa eivät onnistuneet; teoriaa opetettiin kirjoissa ja luennoilla, mutta Einsteinin nimi vain jätettiin mainitsematta.


title: Arjalainen fysiikka

text: Vuoden 1940 jälkeen Stark seuraajineen menetti suurimman osan poliittisesta tuestaan. Liike alkoi vähitellen hiipua ja vuoteen 1943 mennessä se oli käytännöllisesti katsoen kadonnut.


title: Arjalainen fysiikka

text: Saksa oli tieteen ja etenkin fysiikan tutkimuksen kärkimaita 1900-luvun alussa, jolloin fysiikkaa hallitsivat Saksan lisäksi Britannia, Ranska ja Yhdysvallat. Saksalaisen tieteen johtava asema näkyy varsinkin Nobel-palkinnoissa: vuosina 1901–1932 saksalaisille tieteilijöille oli myönnetty 31 Nobel-palkintoa, kun toiseksi menestyksekkäimmän maan Ison-Britannian tieteilijät olivat saaneet niitä 16 kappaletta. Moderneilla fysiikan alueilla, kuten kvantti- ja atomiteoriassa, saksalaisilla oli dominoiva asema. Esimerkiksi vuosina 1926–1933 maailmassa julkaistuista kvanttimekaniikan tutkimuksista 45 prosenttia oli tehty Saksassa. Alan kehityksestä oli likipitäen mahdotonta pysyä mukana, ellei osannut lukea saksaa, sillä noin puolet julkaisuista oli kirjoitettu saksaksi.


title: Arjalainen fysiikka

text: Tutkimuksen laantuminen alkoi Saksassa vuoden 1933 jälkeen, kun Hitleristä tuli tammikuussa valtakunnankansleri. Hieman myöhemmin Hitler sai vietyä läpi lakiehdotuksen, joka antoi hänelle käytännössä rajattomat valtaoikeudet. Hitlerin huomion kohteena olivat erityisesti Saksassa eläneet juutalaiset. Vuoden 1933 huhtikuussa kansallissosialistit säätivät niin sanotun ammattivirkamieslain, jonka mukaan vain arjalaisilla oli oikeus työskennellä valtion tehtävissä. Käytännössä tämä tarkoitti sitä, että kaikki juutalaiset erotettiin yliopistojen ja tutkimuslaitosten viroista, koska valtio rahoitti laitosten tutkimustoimintaa. Ei-arjalaiseksi leimautui jokainen, jolla oli yksikin ei-arjalainen isovanhempi. Ei-arjalaisilla tarkoitettiin etupäässä juutalaisia. Kansallissosialisteja ei estänyt se, että yliopistojen opettajista noin 18 prosenttia oli juutalaista alkuperää. Eniten kärsivät Berliinin ja Frankfurtin yliopistot, joiden henkilökunnasta kolmannes pakotettiin luopumaan virastaan, sekä Göttingenin yliopiston matematiikan ja fysiikan laitokset, joiden professoreista erotettiin 70 %. Lain perusteella erotettiin noin tuhat opettajaa, joista 313 oli varsinaisia professoreita.


title: Arjalainen fysiikka

text: Max Planck pelkäsi arjalaisen fysiikan korostamisen voivan vahingoittaa saksalaisen tieteen tulevaisuutta. Kerran hän meni Hitlerin puheille sanoen, että tilanne voisi olla erityisen vahingollinen koko Saksalle. Hitlerin kerrotaan vastanneen: ”Kansallista politiikkaamme ei peruta tai muuteta edes tiedemiesten takia. Jos juutalaisten tiedemiesten erottaminen tarkoittaa Saksan nykyisen tieteen tuhoa, joudumme olemaan ilman tiedettä muutaman vuoden!” Tilanteeseen suhtauduttiin yleisesti välinpitämättömästi. Eräs yhdysvaltalainen tiedemies kertoi raportissaan, että saksalaiset olivat lähinnä iloisia asiasta. Tilanne pakotti noin tuhat saksalaista muuttamaan maasta pois. Yleisimmät kohdemaat olivat Yhdysvallat ja Britannia. Tieteen kehityksen kannalta maahanmuuttajat olivat erityisen hyvä asia Yhdysvalloille ja Britannialle. Sitä vastoin Saksassa tutkimus alkoi taantua. Pakolaisten joukossa oli kaikkiaan 26 nobelistia tai tulevaa palkittavaa.


title: Arjalainen fysiikka

text: Muuttoliikkeen lisäksi Saksan fysiikan tilaa heikensivät myös erilaiset kiellot. Vuodesta 1936 lähtien saksalaiset tieteilijät eivät neuvostoliittolaisten ja italialaisten tieteilijöiden tapaan saaneet osallistua kokouksiin, jotka liittyivät jollakin tavalla Kansainliittoon. Vuodesta 1937 lähtien saksalaiset tieteilijät eivät myöskään saaneet vastaanottaa Nobel-palkintoja.


title: Arjalainen fysiikka

text: Arjalaisen fysiikan takia Saksa tuskin olisi koskaan saanut saavutettua Yhdysvaltain Manhattan-projektin etumatkaa, koska pommin valmistamiseen tarvitut ammattitaitoiset ja kokeneet juutalaistutkijat oli karkotettu Yhdysvaltoihin. Sodan jälkeen Saksan tiede elpyi odotettua nopeammin, mutta se ei ole saanut takaisin johtavaa asemaa, joka sillä oli ennen kansallissosialismia ja arjalaista fysiikkaa.


title: Arjalainen fysiikka

text: Arjalaisen fysiikan kannatus ei ollut kovin suuri, mutta se onnistui saamaan useita melko tunnettuja tieteilijöitä riveihinsä. Arjalaista fysiikkaa kannattaneita fyysikkoja olivat muun muassa:


title: Arjalainen fysiikka

text: Arjalaisen fysiikan kanssa samanaikaisesti Neuvostoliitossa esiintyi niin sanottua proletaarista tiedettä. Neuvostoliiton syntymisen jälkeen neuvostoliittolaiset filosofit pitivät tärkeänä, että tiedettä analysoitaisiin dialektisen materialismin kannalta. Neuvostofilosofien mukaan proletaarisen tieteen menetelmät ja tavoitteet olivat erilaiset kuin porvarillisen tieteen. Liikehdintä herätti poliittista ja filosofista mielenkiintoa, mutta neuvostoliittolaisia fyysikoita se ei saanut vakuutettua proletaarisen fysiikan eduista. Filosofien ja fyysikoiden välillä oli koko 1920-luvun kiistoja fysiikan tulkitsemisesta. Kiista kulminoitui 1930-luvulla kvanttimekaniikan tulkinnan takia. Esimerkiksi Alexander Maksimov haukkui modernin fysiikan kehittäjiä, kuten Einsteinia, Schrödingeriä, Bohria ja Diracia, ”machilaisiksi idealisteiksi”. Karkeasti voidaan sanoa, että proletaarisessa fysiikassa oli arjalaiseen fysiikkaan verrattuna korvattu termi ”juutalainen” nimityksellä ”idealistinen”.


title: Arjalainen fysiikka

text: Hyvin harva neuvostoliittolaisesta fyysikosta vakuuttui filosofien julistuksesta. Suurin osa fyysikoista oli sitä mieltä, että fysiikan kritisoiminen vaati ymmärrystä fysiikasta, ja tätä filosofeilla ei ollut fyysikoiden mukaan. Ennen toista maailmansotaa oli selvä, ettei Neuvostoliitossa syntyisi erityistä marxilaista fysiikkaa Saksan arjalaisen fysiikan tapaan. Oleellisin syy oli, että keskustelu oli melko avointa, eivätkä poliittiset vallanpitäjät puuttuneet keskusteluun juurikaan kummankaan puolelle. Tilanne kuitenkin muuttui toisen maailmansodan kynnyksellä kun ilmapiiri kiristyi ja kvanttimekaniikan tulkinnasta tuli osa poliittista peliä. Fysiikka politisoitui voimakkaasti vuosina 1948–1951 ja sen piirissä kampanjointiin ”taantumuksellista einsteinilaisuutta” vastaan. Nytkin keskusteltiin lähinnä siitä, mikä oli oikea fysiikan filosofia.


title: Boundless

text: Boundless on lauluyhtye Rajattoman toinen albumi. Se julkaistiin vuonna 2001. Albumilla on sekä suomalaisten että ulkomaalaisten säveltäjien ja sanoittajien tuotantoa. Osa kappaleista on varta vasten Rajattomalle sävellettyjä ja osa covereita. Albumin kappaleet ovat kahta lukuun ottamatta englanninkielisiä. Suomenkielisistäkin lauluista on levyn kansivihkoon painettu englanninkieliset, Jaakko Mäntyjärven tekemät käännökset. "Butterfly"-kappaleesta on tehty musiikkivideo, joka esitettiin MTV3:n Levyraati-ohjelmassa syksyllä 2002.


title: Michel Legrand

text: Michel Legrand (24. helmikuuta 1932 – 26. tammikuuta 2019) oli ranskalainen, monipuolisen uran luonut säveltäjä. Erityisesti hänet muistetaan tuotteliaana elokuvasäveltäjänä. Legrand toimi myös kapellimestarina ja julkaisi yli sata albumia maailmanluokan esiintyjien kanssa.


title: Michel Legrand

text: Legrand oli säveltäjä Raymond Legrandin poika. Hän syntyi lähellä Pariisia ja opiskeli teini-ikäisenä kaupungin konservatoriossa 1943–1950 Henri Chalandin ja Nadia Boulangerin johdolla. Legrand saavutti maailmanmaineen sävellettyään musiikin Jacques Demyn musikaalielokuviin "Cherbourgin sateenvarjot" (1964) ja "Rochefortin tytöt" (1967). Myös Hollywood kiinnostui Legrandista, ja hän työskentelikin siellä vuosia. Erityisen tunnettu on hänen musiikkinsa Norman Jewisonin elokuvaan "Thomas Crownin tapaus", jonka tunnuskappaleesta ”The Windmills of Your Mind” on levytetty lukemattomia tulkintoja, myös suomeksi nimellä ”Samanlainen onni”. Ensimmäisen kolmesta Oscar-palkinnostaan Legrand sai juuri tuosta sävelmästä. Kaksi muuta Oscariaan hän saavutti elokuvien "Kesä '42" (ohjaus Robert Mulligan, 1971) ja "Jentl" (ohjaus Barbra Streisand, 1983) musiikilla. Parhaan laulun Oscar-ehdokkaina olivat myös kappaleet ”What Are You Doing the Rest of Your Life?” (1969) ja ”How Do You Keep the Music Playing?” (1982). Kaikkiaan Legrand oli Oscar-ehdokkaana 13 kertaa. Lisäksi hänet palkittiin viidellä Grammylla, ja vuonna 1990 hän sai pitkän uransa kunniaksi paikan Songwriters Hall of Famessa.


title: Michel Legrand

text: Legrand toimi vuosikymmenien aikana yhteistyössä usean muunkin tunnetun elokuvaohjaajan kanssa. Hän sävelsi musiikkia muun muassa Jean-Luc Godardille ("Nainen on aina nainen", 1961), Joseph Loseylle ("The Go-Between – Sanansaattaja", 1971), Clint Eastwoodille ("Breezy" / "Frank, rakastan sinua", 1973), Orson Wellesille ("V niin kuin väärennös", 1974), Louis Mallelle ("Atlantic City", 1980), Robert Altmanille ("Prêt-à-Porter", 1994) ja Thierry Binistille ("Tyttö ja sininen polkupyörä", 2000).


title: M/S Sea Trader

text: M/S Sea Trader () oli vuonna 1977 rakennettu 123,65-metrinen rahtilaiva. Laivan rakensi Hollming Oy, Suomessa. Alun perin alus oli nimeltään "Mekhanik Gerasimov". Alus romutettiin syyskuussa 2004 Gentissä, Belgiassa.


title: M/S Sea Trader

text: Sea Traderin sisaraluksia ovat M/S Inzenieris Kreilis, M/S Ion, M/S Inzhener, M/S Inzenieris Neciporenko, M/S Inzenieris Suhorukovs, M/S Etel, M/S Alo, M/S Mekhanik Tarasov ja M/S Algaswaa.


title: M/S Sea Trader

text: 11. marraskuuta 1976 alus laskettiin vesille ja seuraavana vuonna se luovutettiin neuvostoliittolaisen Latvian Shipping Companyn omistukseen. Aluksen kotisatamaksi tuli Riika. Vuonna 1998 alus siirtyi Mekanikis Gerasimovs Shipping Co. Ltd:n haltuun ja Maltan lipun alle. Kotisatamaksi tuli maan pääkaupunki Valletta, jonka jälkeen alus aikarahdattiin norjalaisen Color Linen liikenteeseen, välille Oslo–Kiel. Color Line nimesi aluksen "Color Trader"iksi. Vielä saman vuoden aikana laivan nimi vaihtui jälleen; uusi nimi oli "Mehanikis Gerasimovs". Vuonna 1999 laiva aikarahdattiin Cargo Connect Transport & Logistic Ltd:n liikenteeseen, linjalle Hampuri–Hull, nimellä "Cctl Hull". Kotisatamaksi tuli Hampuri.


title: M/S Sea Trader

text: Lokakuussa 1999 alus sai "Sea Trader" -nimensä. Helmikuussa 2002 TransRussiaExpress vuokrasi laivan, reitille Kiel–Kaliningrad–Pietari. Seuraavana vuonna Sea Trader siirtyi liikennöimään Liepājan ja Karlshamnin välille. Vuonna 2004 alus aloitti liikennöinnin Välimeren ja Pohjois-Euroopan välillä.


title: M/S Sea Trader

text: 16. heinäkuuta 2004 Sea Trader alkoi palaa, ollessaan Antwerpenin satamassa. Syyskuussa 2004 belgialainen Van Heyghen osti aluksen ja romutti sen.


title: Rautalanka extra

text: Rautalanka extra on suomalaisen yhtyeen Quietsin kokoelma-albumi. Se julkaistiin vuonna 1989.


title: Richard M. Sherman

text: Richard Morton Sherman (s. 12. kesäkuuta 1928 New York) on yhdysvaltalainen lauluntekijä, joka on tullut veljensä Robert B. Shermanin tavoin tunnetuksi elokuvista. Veljekset ovat tehneet yhteistyötä mm. "Maija Poppasessa" (1964), "Viidakkokirjassa" (1967) ja "Nalle Puhissa" (1977).


title: Richard M. Sherman

text: Sherman syntyi New Yorkissa Rosa ja Al Shermanin perheeseen. Valmistuttuaan Beverly Hills High Schoolista hän perusti duon André Previnin kanssa. Sattumoisin molemmat säveltäjät voittivat vuonna 1965 musiikkikategorian Oscarit eri elokuvista.


title: Richard M. Sherman

text: Sherman meni vuonna 1957 naimisiin Elizabeth Gluckin kanssa, jonka kanssa hän sai kaksi lasta. Hänellä oli jo tytär edellisestä avioliitosta. Richard ja Robert Shermanin ensimmäinen Top Ten -hitti "Tall Paul" on vuodelta 1958.


title: Richard M. Sherman

text: Sherman on jatkanut uraansa aina 2000-luvulle, ja hän sai 9. kesäkuuta 2005 paikan Songwriters Hall of Famesta. Hän muutti vuonna 2002 Beverly Hillsistä Lontooseen. Hänellä on tähti Hollywood Walk of Famessa.


title: Robert B. Sherman

text: Robert Bernard Sherman (19. joulukuuta 1925 New York – 5. maaliskuuta 2012 Lontoo) oli yhdysvaltalainen säveltäjä, joka on yhdessä veljensä Richard M. Shermanin kanssa tullut tunnetuksi varsinkin elokuvamusiikistaan. Shermanin veljekset tekivät yhteistyötä muun muassa elokuvissa "Maija Poppanen" (1964), "Viidakkokirja" (1967) ja "Nalle Puh" (1977).


title: Robert B. Sherman

text: Robert B. Sherman syntyi New Yorkissa lauluntekijä Al Shermanin (1897–1973) poikana. Hän haavoittui toisessa maailmansodassa polveen. Hän opiskeli Bard Collegessa ja pääsi vuonna 1958 ensimmäistä kertaa Top Ten -listalle laululla "Tall Paul". Walt Disney kiinnitti huomiota lahjakkaisiin veljeksiin ja kiinnitti heidät Walt Disney Studiosin palvelukseen, ja he työskentelivät Disneyn alaisina tämän kuolemaan (1966) saakka.


title: Robert B. Sherman

text: Sherman avioitui 27. syyskuuta 1953 Joyce Sasnerin (k. 2001) kanssa. Parille syntyi neljä lasta.


title: Robert B. Sherman

text: Sherman sai Oscar- ja Grammy-palkintoja, ja hänellä on tähti Hollywood Walk of Famella; hänet hyväksyttiin Songwriters Hall of Fameen vuonna 2005. Hän harrasti teini-ikäisestä saakka maalaustaidetta mutta piti ensimmäisen julkisen näyttelynsä vasta vuonna 2002.


title: Robert B. Sherman

text: Sherman menehtyi kotonaan Lontoossa 5. maaliskuuta vuonna 2012.


title: More (albumi)

text: More on suomalaisen The Quiets -rautalankayhtyeen kokoelma-albumi. Se julkaistiin vuonna 1989.


title: Afrikka-instituutti

text: Afrikka-instituutti ("Nordiska Afrikainstitutet", NAI) on pohjoismainen vuonna 1962 perustettu Ruotsin Uppsalassa toimiva Afrikan tutkimukseen erikoistunut Uppsalan yliopistoon kuuluva itsenäinen tutkimuslaitos. Hallinnollisesti se on Ruotsin ulkoasiainministeriön alainen, mutta sen rahoitus tulee kaikilta Pohjoismailta, mutta suurin osa Ruotsilta. Suomen osuudella rahoitetaan suomalaisen tutkijan palkka ja muut kulut sekä Suomen osuus hallinnollisista kuluista. Vastaavaa laitosta ei ole missään muualla. Instituutissa toimii virallisesti yksi tutkija kerrallaan Ruotsista, Suomesta, Norjasta sekä Tanskasta. Sen lisäksi instituutissa käy paljon vierailevia tutkijoita eri puolilta maailmaa, myös Afrikasta, ja stipendiaatteja.


title: Aaron Hunt

text:
Aaron Hunt (s. 4. syyskuuta 1986 Goslar, Ala-Saksin osavaltio, Länsi-Saksa) on saksalainen jalkapalloilija, joka pelaa syksystä 2014 alkaen Bundesliigassa VfL Wolfsburgin joukkueessa. Hänen pelipaikkansa on hyökkääjä. Huntilla on myös Yhdistyneen kuningaskunnan kansalaisuus, koska hänen isänsä on saksalainen ja äitinsä englantilainen. Hunt on päättänyt pelata isänsä synnyinmaan Saksan maajoukkueessa.
Hunt esiintyi ensi kerran Bundesliigassa 18. syyskuuta 2004, kun hän ottelussa Hannoveria vastaan tuli vaihdosta kentälle. Ensimmäisen kerran hän pääsi avauskentälliseen Borussia Mönchengladbachia vastaan 12. helmikuuta 2005, jolloin hän teki myös ensimmäisen liigamaalinsa, ja oli nuorin bremeniläismaalintekijä 18 vuoden ja 161 päivän iässä. Vuoden 2006 Huntilla todettiin salaperäinen polvivamma, joka myöhemmin paljastui limapussintulehdukseksi. Tämän takia häneltä jäi loppukausi väliin. 3. maaliskuuta 2007 teki ensimmäistä kertaa Bundesliiga-urallaan hattutempun ottelussa VfL Bochumia vastaan.


title: Aaron Hunt

text: Toukokuussa 2005 Hunt pidätettiin bremeniläisessä diskossa. Hän löi nuorta naista ja joutui maksamaan 6000 euroa.


title: Aaron Hunt

text: Marraskuussa 2006 Hunt sai UEFA:lta kahden ottelun pelikiellon käyttäydyttyään rasistisesti ottelussa Englannin U-21-joukkuetta vastaan.


title: Aaron Hunt

text: Maaliskuussa 2008 Aaron Hunt ja hänen joukkuekaverinsa brasilialainen Diego ottivat yhteen pukuhuoneessa sen jälkeen kun Werder Bremen oli hävinnyt ottelun Glasgow Rangersia vastaan UEFA Cupissa.


title: Siedlce

text: Siedlce on Masovian voivodikuntaan kuuluva kaupunki Itä-Puolassa noin 100 km Varsovasta itään, asukkaita on 77 185 (2008). Pinta-ala on noin 32 neliökilometriä. Kaupungin perusti vuonna 1448 Daniel Siedlecki.


title: Collections (Gimmel)

text: Collections on 24. syyskuuta 2007 julkaistu Gimmelin kokoelmalevy. Kokoelma sisältää kaikki Gimmelin hittisinglet ensimmäisestä ”Etsit muijaa seuraavaa” viimeisimpään ”Rakkauden hurrikaani” sekä keikkasuosikit. Levyllä ei ole yhtään Gimmelin uutta kappaletta.


title: Ludwig Uhland

text: Johann Ludwig Uhland (26. huhtikuuta 1787 Tübingen – 13. marraskuuta 1862 Tübingen) oli saksalainen runoilija.


title: Ludwig Uhland

text: Uhland syntyi Tübingenissä ja valmistui lain tohtoriksi vuonna 1810. Hän lähti Pariisiin, mutta palasi ja työskenteli vuosina 1812–1814 Stuttgartissa. Hän aloitti uransa runoilijana vuoden 1807 paikkeilla.


title: Ludwig Uhland

text: Uhland kokosi vuonna 1815 runojaan kirjaan "Vaterländische Gedichte", joka oli välitön menestys lukijoiden keskuudessa. Hän julkaisi runojensa ohella kaksi näytelmää: "Ernst, Herzog von Schwaben" (1818) ja "Ludivig der Baier" (1819).


title: Ludwig Uhland

text: Uhland toimi vuosina 1829–1833 saksankielisen kirjallisuuden kunniaprofessorina Tübingenin yliopistolla. Hänestä tuli vuonna 1848 Frankfurtin parlamentin jäsen.


title: Ludwig Uhland

text: 13. marraskuuta 1862 Uhland kuoli kotikaupungissaan Tübingenissä 75-vuotiaana. Hänen tunnetuimpien yksittäisten kirjoitustensa joukkoon lukeutuu "Ich hatt' einen Kameraden" (1809).


title: Tiia Talvisara

text: Tiia Talvisara (s. 1993 Oulu) on suomalainen lapsinäyttelijä, joka on esiintynyt "Suden arvoitus" -elokuvassa (2006). Siinä hän esitti 12-vuotiasta Salla Köngästä.


title: The Quiets

text:
The Quiets on suomalainen rautalankayhtye.
Muita jäseniä


title: The Quiets

text: Rummuissa Harri Mustonen


title: Charlie Haden

text: Charlie Haden (6. elokuuta 1937 – 11. heinäkuuta 2014 Los Angeles, Kalifornia) oli yhdysvaltalainen jazzbasisti. Charlien Hadenin musiikillinen ura alkoi jo kaksivuotiaana, kun hän lauloi keskilännessä perheensä muiden jäsenten kanssa kantria paikallisilla radioasemilla.


title: Charlie Haden

text: Parhaiten Haden tunnetaan yhteistyöstään Ornette Colemanin kanssa. Hän soitti muun muassa sellaisilla tunnetuilla levytyksillä kuin The Shape of Jazz to Come (1959) yhdessä Colemanin, Don Cherryn ja Billy Higginsin kanssa sekä The Ornette Coleman Quartetin levyllä This is Our Music (1960) yhdessä Colemanin, Cherryn ja Ed Blackwellin kanssa. Hän oli myös mukana free jazzille nimensä antaneella The Ornette Coleman Double Quartetin levytyksellä Free Jazz, A Collective Improvisation (1961). Sittemmin Haden soitti mm. Keith Jarrettin kanssa sekä perustamassaan big bandissä Liberation Music Orchestrassa. Vuonna 2006 hän levytti yhdessä Antonio Forcionen kanssa albumin Heartplay.


title: Charlie Haden

text: 2000-luvulla teki yhteistyötä etenkin kuubalaispianisti Gonzalo Rubalcaban kanssa, johon Haden tutustui jo 1986.


title: Charlie Haden

text: Charlie Haden vieraili Suomessa Pori Jazzissa 1991 Espanjan sisällissodan aikaista musiikkia tulkinneen Charlie Haden Liberation Orchestran kanssa sekä 2005 seitsenhenkisellä ryhmällä Charlie Haden’s Land Of The Sun featuring Gonzalo Rubalcaba. Tampere Jazz Happeningissä hän esiintyi jo 1986 The American Jazz Quartetin basistina yhdessä saksofonisti Dewey Redmanin, kitaristi Mick Goodrickin ja rumpali Paul Motianin kanssa. Espoon April Jazzissa 2001 Haden esiintyi Quartet West -yhtyeensä kanssa 2001.


title: Arthur Janov

text: Arthur Janov (21. elokuuta 1924 Los Angeles, Kalifornia – 1. lokakuuta 2017 Malibu, Kalifornia) oli yhdysvaltalainen psykologi ja psykiatri. Hän kehitti niin kutsutun primaaliterapian ja julkaisi kirjan "The Primal Scream" (1970).


title: Arthur Janov

text: John Lennon oli yksi Janovin asiakkaista, ja hänen terapiakokemuksiinsa perustuu albumi "John Lennon/Plastic Ono Band".


title: Arthur Janov

text: Janov syntyi Los Angelesissa ja valmistui Kalifornian yliopistosta Los Angelesista sekä Claremont Graduate Schoolista. Hän tarjosi yksityistä psykoterapiaa vuodesta 1952, mutta idea hänen uudesta terapiamuodostaan alkoi kehittyä vasta 1960-luvulla.


title: Makati

text: Makati on yksi Filippiinien pääkaupungin Metro Manilan muodostavista kaupungeista. Makati on Filippiinien merkittävä taloudellinen keskus ja usein sitä kutsutaan maan liiketaloudelliseksi pääkaupungiksi. Useiden suuryritysten pääkonttorit sijaitsevat Makatin kaupungin alueella ja kaupungissa toimii sijaitsee myös Filippiinien pörssi. Ayala Avenue kulkee liikekeskuksen läpi ja siitä käytetään nimitystä Filippiinien Wall Street.


title: Makati

text: Makati tunnetaan kosmopoliittisesta kulttuuristaan ja se on Metro Manilan tärkeä kulttuurin ja viihteen keskus. Kaupungissa asuu ja työskentelee runsaasti ekspatriaatteja ja alueella sijaitsee useita kauppakeskuksia kahdessa keskuksessa Ayala Centerissä ja Rockwell Centerissä. Kaupungissa sijaitsee myös useita viiden tähden hotelleja, kuten "The Peninsula Manila, The Shangri-La Hotel Makati ja Intercontinental Hotel Manila.


title: Makati

text: Kaupungin nimi Makati tulee tagalogin kielen ja vuorovettä tarkoittavasta sanasta "kati". Kaupunki on selkeästi jakautunut kahtia, liike-elämä ja uudet rakennukset sijaitsevat lännessä, kun taas vanha kaupunki idässä on pääasiassa köyhien asuinaluetta.


title: Makati

text: Makatin asukasluku on vuoden 2000 väestönlaskun mukaan 444 867. Luku on lähes 40 000 tai 8% suurempi kuin edellisessä väestönlaskennassa vuonna 1995. Makati on asukasluvultaan Metro Manilan viidenneksi suurin kaupunki.


title: Jää vielä aamuun

text: Jää vielä aamuun on suomalaisen laulajan Helinä Ilkan studio-albumi. Se julkaistiin vuonna 1992.


title: Toni Ilmonen

text: Toni Ilmonen (s. 17. tammikuuta 1977 Mänttä) on suomalainen pääsarjauransa lopettanut koripalloilija. Hän oli pelipaikaltaan heittävä takamies ja pituutta hänellä on 187 cm. Ilmosen kasvattajaseura on Äänekosken Huima. Hän on pelannut 6 nuorten maaottelua, joissa pisteitä on syntynyt yhteensä 52 sekä 16 miesten maaottelua, joissa pisteitä on kertynyt yhteensä 47.


title: Toni Ilmonen

text: Ilmonen aloitti SM-sarjauransa Äänekosken Huimassa, jossa hän pelasi viiden kauden ajan. Kaudeksi 2001–2002 hän siirtyi Namika Lahteen, mutta palasi yhden kauden jälkeen takaisin Huimaan. Kaudet 2005–2009 hän pelasi KTP:ssä.


title: Al Haig

text: Alan Warren "Al" Haig (19. heinäkuuta 1924 – 16. marraskuuta 1982) oli bebop-genrestä tunnetuksi tullut yhdysvaltalainen jazz-pianisti. Hän syntyi Newarkissa, New Jerseyssä.


title: Al Haig

text: Haig esiintyi ja levytti muiden muassa Dizzy Gillespien, Charlie Parkerin, Eddie ”Lockjaw” Davisin, Miles Davisin ja Stan Getzin kokoonpanoissa. Hänellä oli myös useita hänen itse johtamiaan kokoonpanoja.


title: Al Haig

text: Haig myöhempään elämään liittyi huomiota herättänyt kohu: väitettiin, että muusikko olisi tappanut kolmannen vaimonsa Bonnien pariskunnan kotona Cliftonissa 9. lokakuuta 1968. Hänet vapautettiin syytteistä vuonna 1969, ja tapaus kuitattiin tapaturmaisena kuolemana. Asiasta on kuitenkin ollut eriäviä näkemyksiä esimerkiksi Haigin toisella puolisolla Grange Rutanilla, joka on julkaissut kirjan "Death of a Bebop Wife".


title: Al Haig

text: Haig kuoli New Yorkissa 58-vuotiaana.


title: Hyacinth Bucket

text: Hyacinth Bucket on henkilöhahmo brittiläisessä komediasarjassa "Pokka pitää" ja sarjan päähahmo. Hyacinthia näyttelee Patricia Routledge.


title: Hyacinth Bucket

text: Hyacinth Bucket on noin 50–60-vuotias keskiluokkainen englantilainen kotirouva. Hän on naimisissa Richard Bucketin kanssa. Hyacinth on snobi ja haluaa kuulua aristokraattiseen yläluokkaan, joten hän pyrkii jatkuvasti jäljittelemään yläluokkaista käytöstä ja elämäntapaa sekä yrittää päästä kosketuksiin seurapiirien kanssa.


title: Hyacinth Bucket

text: Hyacinth ei ole tyytyväinen sukunimeensä "Bucket", , vaan haluaa että se lausutaan kuten . Hän perustelee sukunimensä olevan vanhaa ranskalaista hugenottitaustaa. Suomenkielisissä tekstityksissä Hyacinthin esittämä ohje sukunimensä ääntämiseen kirjoitetaan yleensä muotoon ”Bukée”. Hänellä on tapana vastata puhelimeen ”Bouquet’n residenssi, talon rouva puhelimessa”.


title: Hyacinth Bucket

text: Hyacinth keräilee englantilaisia viktoriaanisen ajan posliiniastioita. Hän vertaa astiastoaan aina Englannin kuninkaallisen perheen kesäasunnon, Sandringhamin kartanon, kokoelmiin.￼ Teeastiasto on Royal Doulton posliinia, kuvioaihe on kuvitteellinen Blue Periwinkle.


title: Hyacinth Bucket

text: Hyacinth Bucketin paras ystävätär on Elizabeth Warden, joka asuu veljensä Emmetin kanssa naapuritalossa. Hyacinth kutsuu usein Elizabethin kahville kotiinsa. Hyacinthin mielipuuhaa on kutsua viikonloppuisin vieraita kynttiläillallisille. Monet henkilöt kuitenkin välttelevät Hyacinthia hänen omahyväisen käytöksensä vuoksi.


title: Hyacinth Bucket

text: Hyacinthilla on kolme nuorempaa siskoa: Daisy, Violet ja Rose. Hän halveksuu sisarensa Daisyn miestä Onslow’ta tämän ulkoisen olemuksen takia. Hyacinthilla ja Richardilla on yksi poika, Sheridan, joka on nähty sarjassa vain kerran. Hyacinth on aina valmis antamaan hänelle rahaa, joskin Richard joutuu aina maksajaksi.


title: Hyacinth Bucket

text: Yleensä Hyacinthin suurelliset pyrkimykset johtavat täydelliseen katastrofiin ja vähemmän arvokkaisiin tilanteisiin. Sarjan nimen mukaisesti hän pyrkii kuitenkin säilyttämään arvokkuutensa kaikissa tilanteissa. Hyacinthin aviomies Richard Bucket on täysin kyllästynyt vaimonsa tekemisiin, mutta tottelee tätä lähes aina nöyrästi.


title: Vartiossa

text: Vartiossa on suomalaisen yhtyeen Korsuorkesterin studioalbumi. Se julkaistiin vuonna 1997.


title: Sony Ericsson Z610i

text: Sony Ericsson Z610i on Sony Ericssonin simpukkapuhelin, jossa on etukuoressa OLED -näyttö, ja 2 megapikselin kamera. Puhelimia on kolmea väriä, Luster Black, Rose Pink ja Airy Blue.


title: Lee Iacocca

text: Lido Anthony ”Lee” Iacocca (s. 15. lokakuuta 1924) on yhdysvaltalainen teollisuusjohtaja. Hänen merkittävyytensä liikemiehenä perustuu pitkäaikaiseen työhön autoteollisuudessa; ensin Fordille, sitten Chrysler Corporationille.


title: Lee Iacocca

text: Iacoccan nopea eteneminen liikealalla alkoi 1950-luvulla. Hän aloitti Fordilla insinöörinä, mutta osoitti enemmän lahjoja myyntipuolella. Hän menestyi urheilullisen mutta edullisen Mustangin markkinoinnissa hyvin, ja vuonna 1970 hän eteni yrityksen johtotehtäviin. Railakas johtamistyyli johti erottamiseen 1978. Vuonna 1979 hän aloitti Chryslerillä. Yhtiöllä meni huonosti, Iacocca järjesti sille liittovaltion rahoitusta ja yhtio pelastui. Sen jälkeen Iacoccaa pidettiin sankarina.


title: Lee Iacocca

text: Hänen omaelämäkertansa "Iacocca: An Autobiography" on vuodelta 1984. Hän tuki vuoden 2000 presidentinvaaleissa George W. Bushia, mutta oli vuoteen 2004 mennessä siirtynyt John Kerryn kannattajiin. Vuoden 2012 vaaleissa hän tuki Barack Obaman vastustaajaa Mitt Romneyta.


title: Lee Iacocca

text: Iacocca syntyi Pennsylvanian Allentownissa italialaisille vanhemmille, jotka johtivat Yocco's Hot Dogs -ravintolaa. Lee valmistui William Allen High Schoolista 1942 sekä Lehighin yliopistosta 1945.


title: Lee Iacocca

text: Valmistettuaan Lehighistä, hän voitti Wallace Memorial Fellowshipin ja pääsi Princetonin yliopistoon. Tämän jälkeen hän aloitti työt Ford Motor Companyllä insinöörinä.


title: Lee Iacocca

text: Iacocca aloitti työt Ford Motor Companylla elokuussa 1946. Työskenneltyään hetken insinöörinä, hän pyysi että voisi siirtyä myynnin ja markkinoinnin puolelle. Toimiessaan apulaismyyntipäälikkönä Philadelphian alueella hän sai kansallista huomiota "56 for '56" -kampanjallaan, jolla tarjottiin mallivuoden 1956 Fordien ostajille lainaa 20 prosentin käsirahalla ja 56 dollarin kuukausimaksulla kolmen vuoden ajaksi. Kampanja levisi koko maahan ja Iacocca pyydettiin Dearborniin, jossa hän sai useita ylennyksiä lyhyessä ajassa. 10. marraskuuta 1960 hänet nimitettiin Ford -divisioonan varapuheenjohtajaksi ja toimitusjohtajaksi. Hänestä tuli Fordin puheenjohtaja 10. joulukuuta 1970.


title: Lee Iacocca

text: Iacocca oli mukana usean menestyneen Fordin valmistaman auton, kuten Ford Mustangin, Lincoln Continental Mark III:n ja Ford Escortin suunnittelussa. Hän kannatti myös muita ideoita, joita Ford ei koskaan käyttänyt tuotannossaan, mutta jota Chrysler myöhemmin käytti, kuten K-kori ja tila-auto. Puheenjohtajana hän joutui riitoihin Henry Ford II:n kanssa. Iacocca erotettiin 13. heinäkuuta 1978, vaikka yhtiö teki noin 2 miljardia dollaria voittoa sinä vuonna.


title: Lee Iacocca

text: Chrysler Corporation yritti kosiskella Iacoccaa littymään yhtiöön, kun se oli vahvassa syöksykierteessä ja Chrysler Europe oli myyty Peugeotille, jotta rahaa säästyisi. Chrysler teki tappiota jopa Pohjois-Amerikan markkinoilla. Suuri syy tälle oli Dodge Aspenin ja Plymouth Volarén takaisin kutsumiset. Iacocca sanoi myöhemmin, että kumpaakaan autoa ei olisi pitänyt valmistaa. Hän littyi yhtiöön ja aloitti suuret uudistukset. Työntekijöitä irtisanottiin ja Iacocca toi vanhoja kolleegojaan Fordista Chryslerille.


title: Lee Iacocca

text: Fordista Iacocca toi myös "Mini-Max" projektin, josta myöhemmin kuoriutui Dodge Caravan ja Plymouth Voyager. Henry Ford II ei ikinä halunnut olla tekemisissä projektin kanssa. Mini-Max oli uudelleenmuotoiltu versio Toyotan valmistamasta tila-autosta, jonka myynti Aasiassa ja Etelä-Amerikassa oli onnistunut hyvin. Hal Sperlich, joka oli projektin liikeelle paneva voima, oli saanut potkut Fordilta muutama kuukausi ennen Iacoccaa, oli siirtynyt Chryslerille.


title: Lee Iacocca

text: Iacocca siirtyi Chryslerille hetki sen jälkeen, kun yhtiö oli esitellyt Dodge Omni ja Plymouth Horizon -mallit. Molemmilla oli samankaltaisuuksia Volkswagen Rabbitin kanssa. Etuvetoisesta Omnista ja Horizonista tuli nopesti suosittuja ja jo ensimmäisenä myyntivuotena myytiin noin 300 000 autoa.


title: Lee Iacocca

text: Iacocca lähestyi Yhdysvaltain kongressia 1979, kun hän ymmärsi että Chrysler joutuisi lopettamaan toimintansa ellei se saisi lisää rahoitusta. Yhtiö sai lainansa sillä ehdolla että se vähentäisi kustannuksia ja lakkauttaisi vanhoja ohjelmiaan.


title: Lee Iacocca

text: Ensimmäiset K-korin autot esiteltiin vuonna 1981. Ne olivat Dodge Aries ja Plymouth Reliant. 1980-1982 taantuman aikana esitellyt mallit olivat pieniä, suorituskykyisiä, halpoja ja etuvetoisia. Molemmat menestyivät hyvin. Iacocca palautti myös ison Imperialin Chryslerin mallistoon uudeksi lippulaivaksi.


title: Lee Iacocca

text: Chrysler esitteli tila-auton vuonna 1983. Se oli johti Yhdysvaltain automarkkinoita 25 vuotta. K-korin, tila-auton ja Iacoccan uudistusten takia yhtiö pystyi maksamaan takaisin lainansa seitsemän vuotta odotettua aikasemmin.


title: Lee Iacocca

text: Iacocca johti American Motors Corporationin (AMC) sulautumista Chrysleriin vuonna 1987. Tämä toi tuottoisan Jeep -brändin Chryslerin omistukseen. AMC:n rippeistä perustettu Eagle -divisioona jäi lyhytikäiseksi. AMC:n suunnittelema Jeep Grand Cherokeen oli jo lähes valmis. Malli tuli kuitenkin myyntiin vasta 1992.


title: Lee Iacocca

text: 1980-luvulla Iacocca oli mukana monissa Chryslerin mainoksissa. Hän käytti niissä lauseita kuten "Ylpeys on palannut" ja "Jos pystyt löytämään paremman auton, osta se!"


title: Lee Iacocca

text: Iacocca eläköityi loppuvuodesta 1992.


title: Lee Iacocca

text: Iacocca auttoi miljardööri Kirk Kerkoriania vihamielisessä yrityskaappauksessa, joka epäonnistui. Seuraavana vuonna Kerkorian ja Chrysler tekivät viisivuotisen sopimuksen, joka sisälsi suukapulamääräyksen, joka esti Iacoccaa puhumasta julkisesti Chrysleristä.


title: Lee Iacocca

text: Heinäkuussa 2005 Iacocca työskenteli Chryslerillä markkinoijana yhdessä Jason Alexanderin ja Snoop Doggin kanssa auttaakseen yhtiötä "Employee Pricing Plus" -ohjelman mainostamisessa. Iacocca käytti jälleen mainoksissa "Jos pystyt löytämään paremman auton, osta se!" -lausetta. Vastapalvelukseksi DaimlerChrysler lahjoitti diabetesta tutkivan Iacocca Foundation -säätiölle dollarin jokaisesta autosta, joka myytiin 1. heinäkuuta ja 31. joulukuuta 2005 välisenä aikana.


title: Lee Iacocca

text: Hän oli naimisissa Mary McClearyn kanssa vuodesta 1956, kunnes tämä kuoli diabeettisiin komplikaatioihin vuonna 1984. He saivat kaksi tytärtä; Kathryn ja Lia. Maryn kuoleman jälkeen Iacoccasta tuli diabetestä sairastavien potilaitten puolestapuhuja.


title: Lee Iacocca

text: Iococca nai Peggy Johnsonin huhtikuussa 1986, mutta Iacocca mitätöi avioliiton seuraavana vuonna. Hän meni naimisiin Darrien Earlen kanssa vuonna 1991, mutta erosivat kolme vuotta myöhemmin.


title: Lee Iacocca

text: Iacocca asuu nykyään Bel Airissa, Los Angelesssa.


title: Lee Iacocca

text: Kirjassaan "Where Have All the Leaders Gone" Iacocca kertoi, että oli harkinnut presidenttiehdokkuutta vuoden 1988 vaaleissa kunnes hänen ystävänsä Tip O’Neill sai hänet suostuteltua pois.


title: Lee Iacocca

text: Pennsylvanian kuvernööri Robert P. Casey keskusteli Iacoccan kanssa mahdollisesta ehdokkuudesta senaatinvaaleissa, mutta Iacocca kieltäytyi.


title: Lee Iacocca

text: Iacocca tuki republikaanien ehdokasta George W. Bushia vuoden 2000 presidentinvaaleissa. Vuonna 2004 hän tuki Bushin vastustajaa, demokraattien John Kerryä. Vuonna 2006 hän tuki Dick DeVosia Michiganin kuvernöörivaaliessa. Iacocca oli myös mukana DeVosin mainoksissa. Hän tuki New Mexicon kuvernööriä Bill Richardson vuoden 2008 presidentinvaaleissa. Presidentinvaaleissa 2012 hän tuki republikaanien Mitt Romneyta.


title: Sami Laaksonen

text: Sami Laaksonen (s. 30. huhtikuuta 1974) on suomalainen liikemies ja kilpauransa päättänyt koripalloilija. 195-senttinen Laaksonen pelasi laitahyökkääjän pelipaikalla.


title: Sami Laaksonen

text: Laaksosen kasvattajaseura on Salon Vilpas. Hän edusti pääsarjatasolla Turun NMKY:tä, Salon Vilpasta, Joensuun Katajaa ja Kouvolan Kouvoja. Hän pelasi myös Ruotsin pääsarjassa. Laaksonen pelasi 23 miesten ja 75 nuorten maaottelua. Laaksonen lopetti pääsarjauransa kauden 2006–2007 jälkeen..


title: Sami Laaksonen

text: Sittemmin Laaksonen on menestynyt toisen entisen Kouvot-pelaajan Tomi Hautalan tavoin liikemiehenä.


title: Richard Bucket

text: Richard Bucket on kuvitteellinen televisiohahmo brittiläisessä komediasarjassa "Pokka pitää". Hahmoa näyttelee Clive Swift.


title: Richard Bucket

text: Richard Bucket on Hyacinth Bucketin aviomies, joka toisin kuin vaimonsa haluaisi elää rauhallista normaalia elämää. Richard on kunnan virkamies, joka eläköityy sarjan aikana. Hän on myös toiminut paikallisessa kunnanvaltuustossa. Richard ei häpeä sukunimeään Bucket (’ämpäri’), mutta Hyacinth inttää, että nimi lausutaan ranskalaisittain "Bouquet"-sanan tapaan (kukkakimppu). Richard on jopa kerran sanonut vaimolleen Hyacinthille ”Se ei ole mikään Bouquet, se on Bucket! Se oli aina Bucket kunnes tapasin sinut!”


title: Richard Bucket

text: Richardilla ja Hyacinthilla on yksi aikuinen poika, Sheridan, joka on esiintynyt yhdessä jaksossa. Hän soittelee usein kotiin rahanpuutteessa ja Hyacinth on aina valmis antamaan rahaa välittämättä siitä, että asia ei Richardia miellytä lainkaan.


title: Richard Bucket

text: Richard on hyvissä väleissä vaimonsa sisaren Daisyn miehen Onslow’n kanssa. Hyacinth puolestaan kammoaa ja häpeää Onslow'ta ja sisariaan Daisya ja Rosea. Onslow säälii Richardia Hyacinthin takia ja tästä syystä hänellä on tapana ”pelastaa” Richard läheiseen pubiin oluelle ja biljardia pelaamaan. Avioliiton aikana Richardille on kehittynyt teräshermot ja hän kylmän viileästi kestää vaimonsa tekemiset eikä jaksa välittää, vaikka yleensä Hyacinthin päähänpistot tarkoittavat katastrofia. Richardilla on Rover-merkkinen henkilöauto, jota Hyacinth pitää kauniina ja kiiltävänä.


title: Siunattu hulluus (romaani)

text: Siunattu hulluus on kuopiolaisen kirjailija Simo Puupposen eli Aapelin romaani, joka ilmestyi vuonna 1948. Sitä on luonnehdittu viisaaksi kertomukseksi ”meidän Herramme matkamiehistä ja heidän seikkailuistaan maailmassa, jossa hyviä on vähän, pahoja vielä vähemmän, mutta siunattuja hulluja laskematon määrä”.


title: Siunattu hulluus (romaani)

text: Rummukaisen veljekset Ana ja Vilippus pitävät pikkuveljeään Elmeriä omituisena, koska tällä on tapana puhella eläimille, ja päättävät viedä tämän hullujenhuoneeseen. Hevosella kilpaa ajettuaan veljekset tutustuvat Verneriin, jonka kanssa juopotellaan ja tapellaan. Elmeri korjaa sammuneet veljensä rattaille ja matka jatkuu. Maalaistalon piika, Ruusu, herättää veljeksissä, varsinkin Elmerissä, tunteita. Väärinkäsityksen vuoksi miehet joutuvat vankilaan ja sieltä selvittyään he tapaavat muiden muassa vankikarkuri Lempisen ja mökin isäntä Jappo Husson. Tässä vaiheessa Ana ja Vilippus ovat jo kyllästyneet matkantekoon ja toisiinsakin. Lopulta Elmeri ratkaisee asian ilmoittamalla lähtevänsä takaisin kotiin, ja hullujenhuoneesta nähdään vain tienviitta.


title: Siunattu hulluus (romaani)

text: Rummukaisen veljesten matkanteossa on samoja elementtejä kuin Maiju Lassilan "Tulitikkuja lainaamassa" -romaanissa. Yksinkertaiset maalaismiehet joutuvat tyhmyyttään ja väärinkäsitysten vuoksi harmillisiin tilanteisiin, osittain alkoholin myötävaikutuksella. Elmeri on kuvattu kylähulluksi myönteisessä valossa.


title: Siunattu hulluus (romaani)

text: Rauni Mollberg ohjasi romaanin pohjalta vuonna 1975 samannimisen elokuvan, jonka pääosissa kolmena veljeksenä esiintyivät Mikko Nousiainen, Toivo Tuomainen ja Martti Kuosmanen. Elokuvan käsikirjoittivat Mollberg ja Panu Rajala. Elokuvassa Rummukaisen veljekset tekevät matkaa hevosen sijasta traktorilla filosofissävytteisiä keskusteluja käyden ja ihmisen omaa paikkaa etsien. Osan matkasta veljekset ajavat moottoritietä, jolloin liikennepoliisi pysäyttää heidät. Tutkija Silja Partanen on pitänyt "Siunatun hulluuden" elokuvasovitusta varhaisena suomalaisena road movie -tyyppisenä elokuvana.


title: Siunattu hulluus

text: Siunattu hulluus tarkoittaa seuraavia asioita:


title: Milorad Čavić

text: Milorad Čavić (, s. 31. toukokuuta 1984 Anaheim, Yhdysvallat) on serbialainen uimari.


title: Milorad Čavić

text: Čavić syntyi Yhdysvalloissa ja osallistui vuoden 2000 kesäolympialaisiin Sydneyssä Jugoslavian edustajana. Hän voitti kultaa Dublinin lyhyen radan Euroopan-mestaruuskilpailuissa 2003 100 metrin perhosuintimatkalla uudella maailmanennätysajalla 50,02 ja hopeaa 50 metrin vapaauinnissa. Vuonna 2006 hän voitti Helsingni lyhyen radan Euroopan-mestaruuskilpailuissa kultaa 100 metrin perhosuinnissa ja hopeaa 50 metrin vapaauinnissa. Debrecenissä 2007 hän voitti lyhyen radan Euroopan-mestaruuden 50 ja 100 metrin perhosuinneissa. Hän voitti pitkän radan Euroopan-mestaruuden 50 metrin perhosuinnissa Eindhovenissa 2008 ajalla 23,11.


title: Milorad Čavić

text: Čavić oli lähellä murtaa Pekingissä 2008 yhdysvaltalaisen Michael Phelpsin unelman kahdeksasta kultamitalista. Čavić johti 100 metrin perhosuinnissa lähes koko matkan. Phelpsin viimeinen veto kurotti kuitenkin hänet Čavićin edelle sekunnin sadasosalla. Saman vuoden Rijekan lyhyen radan EM-kilpailuissa hän saavutti kultaa 100 ja hopeaa 50 metrin perhosuinnissa.


title: Milorad Čavić

text: Rooman MM-kilpailuissa 2009 Čavić voitti kultaa 50 metrin perhosuinnissa ajalla 22,67.. 100 metrin perhosuinnissa hän teki välierässä maailmanennätyksen 50,01. Loppukilpailussa hän sai hopeaa ajalla 49,95 Michael Phelpsin voittaessa ME-ajalla 49,82.


title: Milorad Čavić

text: Čavić voitti 100 metrin perhosuinnin pitkän radan Euroopan-mestaruuden Debrecenissä 2012 ajalla 51,45.


title: Pat Hingle

text: Martin Patterson "Pat" Hingle (19. heinäkuuta 1924 – 3. tammikuuta 2009) oli yhdysvaltalainen näyttelijä. Hän syntyi Denverissä, Coloradossa, ja vanhemmat erosivat hänen ollessaan vasta varhaislapsuudessa.


title: Pat Hingle

text: Hingle loi sekä televisiossa että elokuvissa pitkän uran, joka alkoi jo 1940-luvulla. Tunnetuimpia elokuvia ovat "Norma Rae" (1979) ja "Batman" (1989); hän on Michael Goughin kanssa ainoa, joka esiintyi myös viimeksi mainitun kolmessa jatko-osassa. Hän näytteli myös monessa elokuvassa yhdessä Clint Eastwoodin kanssa, muun muassa "Hirttäkää heidät!" (1968) ja "Luotikuja" (1977).


title: Pat Hingle

text: Hingle esiintyi vuonna 1997 musikaalissa "1776". Hän oli vuodesta 1979 naimisissa Julia Wrightin kanssa, ja hänellä on edellisestä avioliitosta kolme lasta.


title: Pat Hingle

text: Hän kuoli leukemiaan 84-vuotiaana.


title: Siunattu hulluus (elokuva)

text: Siunattu hulluus on vuonna 1975 valmistunut Rauni Mollbergin ohjaama suomalainen televisioelokuva. Se pohjautuu Simo Puupposen (”Aapeli”) romaaniin "Siunattu hulluus". Elokuvan käsikirjoittivat Rauni Mollberg ja Panu Rajala. Pääosia kolmena veljeksenä näyttelevät Mikko Nousiainen, Toivo (Topi) Tuomainen ja Martti Kuosmanen.


title: Siunattu hulluus (elokuva)

text: "Siunattu hulluus" sai Telvis-kunniakirjan 1975..


title: Siunattu hulluus (elokuva)

text: Tarinaa kertoo yläkansakoulun opettaja Vilhelm Horsma, joka kirjoittaa muistelmiinsa Rummukaisten veljeksistä Anasta, Vilippuksesta ja Elmeristä. Horsma kertoo aluksi Rummukaisten perheestä yleensä ja myöhemmin veljesten retkestä ”hullujenhuoneelle”. Veljeksistä nuorinta, Elmeriä, pidetään hiljaisen ja poikkeavan luonteensa takia vähämielisenä, minkä takia Ana ja Vilippus lähtevät traktorin vetämällä kärryllä viemään häntä mielisairaalaan. Matkansa aikana he kohtaavat erinäisiä vastoinkäymisiä ja sattumuksia, muun muassa liikennepoliisin sekä sulavasuisen huijarin Lempisen, joka varastaa Anan takin veljesten nukkuessa.


title: Siunattu hulluus (elokuva)

text: Myöhemmin he pysähtyvät pienelle maatilalle lepäämään. Siellä Elmeri ja nuori piikatyttö, nimeltään Ruusu, ihastuvat toisiinsa. Maatilalta poliisipartio ottaa Anan ja Vilippuksen kiinni luullessaan heitä vankikarkureiksi tajuten erehdyksensä vasta poliisiasemalla. Sieltä päästyään veljekset kohtaavat Lempisen vielä kerran tämän ollessa nyt saarnaajana pienen kylän ladossa. Lempiselle takkivarkaudesta vihastunut Ana yrittää käydä häneen käsiksi, mutta Lempisen harras kuuntelijajoukko estää sen ja ajaa veljekset pakoon.


title: Siunattu hulluus (elokuva)

text: Päästessään vihdoin matkansa määränpäähän Ana ja Vilippus eivät saa sittenkään kerrotuksi sen varsinaista tarkoitusta retkeen jo kyllästyneelle Elmerille. Niinpä he lähtevätkin takaisin kotiin. Mukaansa he noutavat Elmerin uuden ihastuksen, Ruusun. Tarina päättyy Vilhelm Horsman loppusanoihin ja toteamukseen: ”Hyviä on vähän, pahoja vielä vähemmän, mutta meitä siunatusti hulluja on lukematon määrä.”


title: Kanal 9

text: Kanal 9 (suom. "Kanava 9") on ruotsalainen kaupallinen televisiokanava, jonka omistaa amerikkalaisen Discovery Communicationsin omistuksessa oleva Discovery Networks. Kanavan kohderyhmä on 30–59-vuotiaat, mikä on hiukan vanhemmalle ryhmälle suunnattu kuin Kanal 9:n sisarkanava Kanal 5.


title: Kanal 9

text: Kanal 9 käyttää entisen televisiokanavan, ONE Televisionin lähetyskapasiteettia, tämä on aiheuttanut hiukan erimielisyyttä.


title: Kanal 9

text: Kanava aloitti 25. helmikuuta 2007 klo 16.45 Royal Leaguen ottelulla FC Köbenhavnin vastaan Hammarby IF. Tämän jälkeen Kanal 9 esitti 79. Oscar-gaalan ja elokuvan Pianisti. Nykyisin ohjelmistossa on draamasarjoja, elokuvia, urheilua sekä dokumentteja.


title: Kanal 9

text: Ensimmäisellä viikollaan kanavan katsojaluvut liikkuivat jääkiekko-otteluiden ansiosta yli 100 000 katsojan lukemissa. Maaliskuun 2007 katsojaennätys, 215 000 katsojaa saavutettiin, kun kanavalla esitettiin kaksi jääkiekko-ottelua. Suurimmat katsojaluvut, yli 865 000 Kanal 9 sai kuitenkin, kun toisella puoliajalla Ruotsin ja Tanskan välisessä EM-karsintaottelussa eräs tanskalainen fani hyökkäsi pelaajan kimppuun.


title: Moodswinger

text: Moodswinger on elektroninen kaksitoistakielinen sitra, johon on lisätty kolmas silta, jonka avulla soittaja voi tuottaa sellaisia äänenvärejä ja yläsäveliä, joita tavanomaisilla kielisoittimilla ei saa. Soittimen on tehnyt vuonna 2006 kokeellisten soittimen suunnittelija Yuri Landman noise punk -yhtye Liarsille.


title: Moodswinger

text: Soittimen kielten viritys on seuraava: E-A-D-G-C-F-A#-D#-G#-C#-F#-B


title: Jukka Raitanen (albumi)

text: Jukka Raitanen on suomalaisen laulaja Jukka Raitasen kokoelma-albumi. Se julkaistiin vuonna 1990 sekä 21 kappaleen CD:nä että 28 kappaleen tupla-LP:nä ja kasettina.


title: Chuck Harmon

text: Charles Byron ”Chuck” Harmon (s. 23. huhtikuuta 1924) on yhdysvaltalainen baseballpelaaja. Hän syntyi Washingtonissa, Indianassa, ja aloitti MLB-uransa ennen 1950-luvun puoliväliä.


title: Chuck Harmon

text: Toledon yliopistolla baseballin ohella koripalloa pelannut Harmon oli ensimmäinen Cincinnati Redlegsissä pelannut afroamerikkalainen urheilija. Harmon pelasi ensimmäisen MLB-ottelunsa 17. huhtikuuta 1954. Hän pelasi myöhemmin St. Louis Cardinalsissa ja Philadelphia Philliesissä.


title: Chuck Harmon

text: Harmon teki MLB-vuosiensa aikana seitsemän kunnaria ja 289 lyötyä juoksua.


title: Sheldon Harnick

text: Sheldon Mayer Harnick (s. 30. huhtikuuta 1924) on yhdysvaltalainen sanoittaja.


title: Sheldon Harnick

text: Harnick varttui Chicagossa ja vietti nuoruudessaan kolme vuotta Yhdysvaltain armeijassa. Armeijan jälkeen hän pääsi opiskelemaan musiikkia Chicagon Northwestern Universityyn, josta valmistui vuonna 1949. Vuoden 1950 tienoilla hän muutti New Yorkiin.


title: Sheldon Harnick

text: Hän teki säveltäjä Jerry Bockin kanssa yhteistyössä lukuisissa musikaaleissa. Heidän ensimmäinen yhteinen musikaalinsa oli vuoden 1958 "The Body Beautiful". Seuraavana vuonna heidän näytelmänsä "Fiorello!" palkittiin Tony-, Pulitzer- ja New York Drama Critics’ Circle -palkinnoilla. Vielä menestyneemmäksi tuli vuoden 1964 "Viulunsoittaja katolla" (engl. "Fiddler on the Roof"), joka voitti yhdeksän Tonya ja lukuisia muita palkintoja. Muihin Bockin ja Harnickin musikaaleihin kuuluvat "She Loves Me" (1963), "The Apple Tree" (1966) ja heidän viimeiseksi tuotoksekseen jäänyt "The Rothchilds" (1970).


title: Sheldon Harnick

text: Harnick on kirjoittanut englanninkieliset sanoitukset useisiin tunnettuihin ulkomaisiin teatterinäytelmiin ja oopperoihin, kuten Franz Lehárin "Iloiseen leskeen" (1977), Michel Legrand’n "Cherbourgin sateenvarjoihin" ja Georges Bizet’n "Carmeniin" (1981). Hän on sanoittanut myös muun muassa Jack Beesonin ("Captain Jinks of the Horse Marines", 1975), Richard Rodgersin ("Rex", 1976) ja Thomas A. Shepardin ("Love in Two Countries", 1991) musiikkia. Hän kirjoitti Cy Colemanin kanssa tunnussävelmät elokuviin "Sydäntenmurskaaja" (1972) ja "Riemuloma Riossa" (1984).


title: Sheldon Harnick

text: Harnick valittiin Songwriters Hall of Fameen vuonna 1971.


title: Jarmo Laitinen

text: Jarmo Tapio Laitinen (s. 20. kesäkuuta 1954 Helsinki) on suomalainen aktiiviuransa lopettanut koripalloilija ja nykyinen koripallovalmentaja.


title: Jarmo Laitinen

text: Laitinen pelasi ja valmensi pitkään Tampereen Pyrinnössä, joka nosti hänen pelipaitansa kattoon tammikuussa 2018. Vuonna 2018 hänet nimettiin Suomen koripallon Hall of Fameen.


title: Jarmo Laitinen

text: Pelaajaurallaan Laitinen pelasi 279 SM-sarjaottelua tehden niissä 3 737 pistettä. Hänen edustamiaan joukkueita olivat HNMKY, Playhonka ja Pyrintö. Hän voitti Suomen mestaruuden Playhongan riveissä vuonna 1979. Laitinen pelasi myös yliopistokoripalloa Yhdysvalloissa. Miesten maajoukkueessa hän pelasi 63 ottelua, joissa pisteitä kertyi 214. Hän on historian nuorin pelaaja, joka on pelannut Suomen miesten maajoukkueessa.


title: Jarmo Laitinen

text: Laitinen on valittu kahdesti vuoden valmentajaksi. Pääsarjatasolla hän on Korihaiden ja Pyrinnön lisäksi valmentanut Kankaantaan Kisassa ja Lappeenrannan Namikassa. Hän on toiminut valmentajana myös useissa nuorten maajoukkueissa. Yhteensä Laitinen on valmentanut pääsarjatasolla 18 kautta ja yli 600 ottelua. Kaudella 2013–2014 hän toimi Pyrinnön valmennuksen konsulttina. Kaudella 2015–2016 hän toimi Raholan Pyrkivän valmentajistossa.


title: Jarmo Laitinen

text: Pyrinnön päävalmentajana toimineen Raimo Lammin mukaan Laitinen oli pelintekijä, joka heitti tarkasti tärkeissä otteluissa.


Luettelo Alankomaiden suurimmista kaupungeista väkiluvun perusteella kattaa Alankomaiden kaikki yli 100 000 asukkaan kaupungit. Asukasmäärät perustuvat Centraal Bureau voor de Statistiekin (CBS) 1. tammikuuta 2006 julkistamaan 'Kerncijfers wijken en buurten'-tilastoon.


title: Pekka Peitsi

text: Nimimerkkiä Pekka Peitsi ovat käyttäneet ainakin


title: Tambovin kapina

text: Tambovin kapina eli Antonovin kapina oli Neuvosto-Venäjällä Tambovin alueella vuosina 1920–1921 neuvostovaltaa vastaan noussut talonpoikien kapina, jossa vaadittiin viljan takavarikointien ja Tšekan lakkauttamista, vapaita vaaleja sekä kaupan vapautta. Kapinalliset muodostivat oman armeijan, joka kävi alueella sissisotaa. Kyseessä oli suurin Venäjän sisällissodan aikana puhjenneista talonpoikaiskapinoista. Tambovin kapinallisten esikunnan päällikkönä toimi Aleksandr Antonov. Lopulta Mihail Tuhatševskin johtamat puna-armeijan joukot murskasivat kapinan.


title: Tambovin kapina

text: Kesästä 1920 alkaen eri puolilla Neuvosto-Venäjää puhkesi useita suuria talonpoikien kapinoita, sillä talonpojat olivat kyllästyneet viljan takavarikointeihin, nälänhätään ja neuvostoviranomaisten mielivaltaan. Tambovin alueelta luovutettavan viljan kiintiöksi vuodelle 1920 oli määrätty 11 miljoonaa puutaa, mikä varsinkin huonon satovuoden vuoksi oli kohtuuttoman suuri määrä. Alueella oli ollut syksystä 1919 lähtien nälänhätää ja elintarvikemellakoita.


title: Tambovin kapina

text: Kapina sai alkunsa Kirsanovin piirin alueella Kamenka-nimisessä kylässä, jossa puhkesi elokuussa 1920 spontaani kansannousu viljan takavarikointeja vastaan. Keskivertoa vauraammalle kylälle oli määrätty vielä ylimääräinen viljakiintiö, jota paikalliset talonpojat kieltäytyivät luovuttamasta. He surmasivat takavarikointiprikaatin jäseniä ja alkoivat aseistautua, jolloin naapurikylät liittyivät nopeasti mukaan. Paikalliset neuvostot korvattiin talonpoikien liitoilla. Yli 50 kommunistia ammuttiin. Kapinallisjoukkojen johtajaksi ryhtyi aluksi paikallinen sosialistivallankumouksellisiin kuulunut Grigori Plužnikov, joka oli organisoinut aatelisten suurtilojen valtauksia vuosien 1905 ja 1917 vallankumousten yhteydessä.


title: Tambovin kapina

text: Kapina yllätti Tambovin alueen viranomaiset, jotka eivät kyenneet estämään liikkeen laajenemista. Alueelle oli sijoitettu vain pieni määrä puna-armeijan joukkoja, jotka osoittautuivat lisäksi epäluotettaviksi. Kapinalliset valtasivat pian alueen pääkaupungin Tambovin, jolloin heihin liittyi tuhansia talonpoikia lisää. Alueelle lähetetyt vahvistusjoukot pakottivat kapinalliset perääntymään ja kostivat polttamalla kyliä ja teloittamalla satoja talonpoikia. Tämän seurauksena valtava määrä aiemmin rauhallisina pysyneitä talonpoikia liittyi sissiarmeijaan. Kapina laajeni käsittämään koko Tambovin alueen eteläpuoliskon sekä osia Saratovin, Voronežin ja Penzan alueista. Kapinan sotilaalliseksi johtajaksi ryhtyi nyt vasemmistososialistivallankumouksellisten Aleksandr Antonov. Kommunistien propaganda väitti kapinallisia talonpoikia varakkaiksi kulakeiksi, mutta suurin osa oli ilmeisesti tavallisia talonpoikia. Aseinaan heillä oli aluksi talikoita, seipäitä ja kirveitä, mutta pian mukaan liittyi myös puna-armeijan ja valkoisen armeijan sotilaskarkureita, jotka toivat aseensa mukanaan. Maaseudun asukkaiden tuen ansiosta kapinalliset kykenivät erittäin tehokkaaseen sissisotaan ja puna-armeijan joukko-osasto toisensa jälkeen epäonnistui kapinan tukahduttamisessa.


title: Tambovin kapina

text: Sotilaallisesta menestyksestään huolimatta Tambovin kapinalliset eivät pyrkineet laajempaan neuvostovallan kukistamiseen, sillä talonpoikia kiinnosti lähinnä oman kotiseutunsa puolustaminen. Talonpojat olivat olleet tyytyväisiä lokakuun vallankumouksen yhteydessä toteutettuun maanjakoon, jonka seurauksena he olivat olleet hetkellisesti lähes itsellisiä. Kapinalliset käyttivät tunnuksenaan punalippua ja sellaisia iskulauseita kuin ”Neuvostovalta ilman kommunismia!” tai ”Eläköön bolševismi, kuolema kommuneisteille!”; monet heidän johtajistaan olivat olleet bolševikkien tukijoita ennen kuin nämä aloittivat kovakouraiset viljan pakko-otot ja kyläneuvostojen vallan rajoittamisen kesällä 1918. Nyt he kostivat kommunisteille murhaamalla näitä julmilla tavoilla. Järjestysvallan romahtamisen vuoksi kapinallisten hallitsemalla alueella tapahtui myös yleistä ryöstelyä ja juutalaispogromeja.


title: Tambovin kapina

text: Huhtikuussa 1921 puna-armeijan komentaja Mihail Tuhatševski sai tehtäväkseen Tambovin kapinan kukistamisen. Hän onnistui tässä viimein saman vuoden kesäkuussa miehittämällä koko alueen yli 100 000 miehen voimin ja käynnistämällä valtavan terrorin talonpoikien lannistamiseksi. Operaatiossa käytettiin panssariautoja, tykistöä, lentokoneita ja taistelukaasuja sekä panttivankien ottamista. Noin 50 000 talonpoikaa, muun muassa kapinallisten perheenjäseniä, suljettiin erityisille vankileireille. Kokonaisten kylien asukkaat saatettiin karkottaa tai teloittaa ja joskus kylät myös poltettiin. Tambovin kapinan kukistamisen yhteydessä teloitettiin arviolta noin 15 000 ihmistä minkä lisäksi 100 000 vangittiin tai pakkosiirrettiin muualle. Antonov onnistui jatkamaan sissitaistelua armeijansa rippeiden kanssa kesään 1922 saakka, jolloin Tšeka surmasi hänet väijytyksessä.


title: Parhaat päältä

text: Parhaat päältä on suomalaisen laulaja Pepe Willbergin kokoelma-albumi vuodelta 1978.


title: The Magnetic Fields

text: The Magnetic Fields on newyorkilaisen laulaja-lauluntekijä Stephin Merrittin johtama yhtye.


title: The Magnetic Fields

text: Yhtye alkoi Merrittin studioprojektina, jolla hän soitti kaikki instrumentit. Myöhemmin yhtyeelle muodostui myös vakituinen livekokoonpano. Yksi yhtyeen tähän mennessä merkittävimmistä julkaisuista on tripla-albumi "69 Love Songs", joka nimensä mukaisesti sisältää 69 rakkauslaulua.


title: Juli Martov

text:
Juli Osipovitš Martov (myös "Julius Martov", , alun perin Zederbaum, ; 24. marraskuuta 1873 Konstantinopoli – 4. huhtikuuta 1923 Schömberg, Schwarzwald, Saksa) oli venäläinen vallankumouksellinen ja marxismin teoreetikko. Hän oli yksi Venäjän sosiaalidemokraattisen liikkeen perustajia ja merkittävämpiä menševikkien johtajia.
Martov oli keskiluokkaisten juutalaisvanhempien lapsi ja syntyi Istanbulissa. Hän joutui lähtemään 1800-luvun loppuvuosina maanpakoon poliittisten mielipiteidensä takia, ja liittyi Venäjän sosialidemokraattiseen puolueeseen. Jo toisessa puoluekokouksessa vuonna 1903 puolue jakaantui Martovin kannattajiin ja Leninin kannattajiin. Martovin ryhmä vastusti Leninin päämäärää kehittää puolueesta pienen vallankumouksellisen ryhmän puolue ja kannatti eurooppalaisten sosialististen puolueiden suuren jäsenmäärän mallia. Vaikka Leninin johtama ryhmittymä hävisi äänestyksen, heitä nimitettiin kuitenkin bolševikeiksi (enemmistö), koska he olivat voittaneet äänestyksen puoluelehti Iskran toimittajakunnan kokoonpanosta.


title: Juli Martov

text: Martov palasi Venäjälle helmikuun vallankumouksen aikaan. Lokakuun vallankumouksen jälkeen Martov johti pientä oppositioryhmää. Tällöin perustettuun vallankumoushallitukseen kansankomissaarien neuvostoon menivät bolševikit ja vasemmistoeserrät. Martovin puolue kiellettiin vuonna 1918. Poliittisista syistä Martov joutui lähtemään vuonna 1920 jälleen maanpakoon, ja hän kuoli Saksan Schönbergissä.


title: Lasse Norres

text: Lars ”Lasse” Johan Christian Norres (s. 21. syyskuuta 1952 Helsinki) on suomalainen musiikki- ja viihdealan vaikuttaja. 1980-luvulla hän toimi suositun Dingo-yhtyeen managerina ja Finnlevyn tiedottajana. Nykyisin hän työskentelee omassa yrityksessään nimeltä Entertainment Capital Finland Oy (myös Riopop Oy Ltd. / ECF Oy).


title: Lasse Norres

text: Lasse Norres on ollut Lastenklinikoiden Kummit ry:n hallituksen jäsen vuosina 1999–2004. Hän on saanut myös FHRA (Finnish Hot Rod Association) ry:n kunniakirjan ”Vuoden journalisti” 21.10.2006, joka myönnettiin arvokkaasta työstä lajin eteenpäin viemiseksi. Vuonna 2008 hän sai Musiikki & Media -palkinnon 40-vuotisesta elämäntyöstään musiikkialalla.


title: Lasse Norres

text: Norres valittiin Vantaan kaupunginvaltuustoon syksyn 2008 ja 2012 kunnallisvaaleissa kokoomuksen listalta ja hän oli kokoomuksen ehdokkaana eduskuntavaaleissa 2011.


title: Parhaat (Pepe Willberg/Overdisc)

text: Parhaat on suomalaisen laulaja Pepe Willbergin kokoelma-albumi vuodelta 1987. Alun perin sen julkaisi Overdisc MC-formaatissa, mutta vuonna 1998 Poptori julkaisi sen kappaleet CD:nä ja kasettina nimellä "14 suomalaista kestosuosikkia". Kokoelma sisältää Willbergin suurimpia hittejä uudelleen levytettyinä, sekä yhden aiemmin julkaisemattoman kappaleen, "Merisairaat kasvot".


title: Parhaat (Pepe Willberg/Overdisc)

text: Kaksi vuotta myöhemmin Willbergiltä tuli toinen Parhaat -niminen kokoelma, mikä on Fazer Finnlevyn julkaisema.


title: John Portman

text: John Calvin Portman, Jr. (4. joulukuuta 1924 Walhalla, Etelä-Carolina – 29. joulukuuta 2017 Atlanta, Georgia) oli yhdysvaltalainen arkkitehti.


title: John Portman

text: Portman syntyi Walhallassa, Etelä-Carolinassa ja valmistui Georgia Institute of Technologysta vuonna 1950. Hänen suunnittelemansa Renaissance Center on kuuluisa pilvenpiirtäjäkompleksi Detroitissa ja vuodesta 1977 Michiganin korkein rakennus.


title: John Portman

text: Portmanin muita tunnettuja suunnitelmia ovat Westin Bonaventure Hotel (Los Angeles) ja Atlanta Marriott Marquis (Atlanta). Hän tuli tunnetuksi atrium-tyyppisistä pilvenpiirtäjähotelleista, joiden keskellä on korkea, avoin aula maisemahisseineen ja näyttävine koriste-elementteineen, joita olivat muun muassa keinotekoiset vesiputoukset.


title: 14 suomalaista kestosuosikkia

text: 14 suomalaista kestosuosikkia on suomalaisen laulaja Pepe Willbergin kokoelma-albumi vuodelta 1998. Kokoelma sisältää kappaleita albumeilta "Parhaat" (1987) sekä "Yksi ruusu" (1986).


title: NHL-kausi 2007–2008

text: NHL-kausi 2007–2008 oli National Hockey Leaguen 90. kausi. Se alkoi 29. syyskuuta 2007 poikkeuksellisesti Lontoossa. Siellä pelattiin historiallisesti kaksi runkosarjan ottelua Anaheimin ja Los Angelesin joukkueiden välillä. Kyseessä oli ensimmäinen kerta, kun NHL:n runkosarjaotteluita pelattiin Euroopassa. pelattiin Atlantassa Philips Arenassa 27. tammikuuta 2008. Stanley Cupin voitti Detroit Red Wings, joka kaatoi Pittsburgh Penguinsin finaalisarjassa 4-2.Runkosarjassa divisiooniensa voittajat jakavat konferenssin kolme kärkisijaa, loput viisi jatkoonpääsijää valitaan pistejärjestyksessä.


title: NHL-kausi 2007–2008

text: "V = Voitot, H = Häviöt, HJA = Häviöt jatkoajalla tai rangaistuslaukaisukilpailussa, TM = Tehdyt maalit, PM = Päästetyt maalit, P = Pisteet", x = etenee playoffeihin, y = divisioonan voittaja, z = konferenssin voittaja, e = ei pääse playoffeihin, * = divisioonan voittaja


title: NHL-kausi 2007–2008

text: "O = Ottelut; M = Maalit; S = Syötöt; P = Pisteet; +/– = Plus/Miinus; RM = Rangaistus minuutit"


title: NHL-kausi 2007–2008

text:
"Tilanne 28.3.2008"
"O = Ottelut; MIN = Peli minuutit; V = Voitot; H = Häviöt; JRH = Jatkoaika/Rangaistuslaukaisu kilpailu häviöt; PM = Päästetyt maalit; N = Nollapelit; % = Torjunta prosentti; PMK = Päästettyjen maalien keskiarvo"


title: Silkkaa kryptoniittia

text: Silkkaa kryptoniittia on Matti Pellonpään luotsaaman suomalaisen Peltsix-yhtyeen toinen studioalbumi vuodelta 1993.


title: C-base

text: c-base e.V. on Berliinissä oleva yleishyödyllinen yhdistys ja hackerspace, jota ylläpitää sen noin 550 jäsentä. Yhdistyksen tarkoituksena on tietokoneita, ohjelmistoja ja tietoverkkoja koskevan yleistiedon edistäminen. c-base antaa kokous- ja muita tiloja monen berliiniläisen kansalaisjärjestön käyttöön, niiden joukossa esimerkiksi freifunk.net, Chaos Computer Club sekä paikallisten Wikipedia-käyttäjien tapaamiset. Pääsääntöisesti yhdistyksen tilat ovat avoimia kaikille niille ryhmille, jotka yhtyvät c-basen tavoitteisiin. Yhdistyksen toiminta on kirjavaa. Niinpä c-basen jäsenet osallistuivat maailman lasten päivään ja esittivät siellä robottitekniikkaa ja 3D-suunnittelua nuorille vierailijoille.


title: C-base

text: Rekisteröidyn yhdistyksen c-base e.V. perusti 17 alkuperäisjäsentä vuoden 1995 syksyllä. Vuosina 2002/03 perustettiin yhdistyksen puitteissa "BerlinBackBone"-niminen hanke tavoitteenaan vapaan julkisen langattoman internetyhteyden luominen.


title: C-base

text: Vuodesta 2003 lähtien c-base on järjestänyt viikoittaisia muusikkotapaamisia, niin sanottua "Cosmic Open Stage"a, joissa esiintyy ja soittaa tunnettuja ja tuntemattomia muusikkoja. Kulttuurin alalla c-base on vuodesta 2004 lähtien ollut Transmediale-nimisen digitaalisen kulttuurin festivaalin yhteistyötapahtumien tapahtumapaikkana.


title: C-base

text: Yhdistyksen jäsenet osallistuvat erilaisiin urheilu- ja seuratoimintoihin. c-basen tiloissa järjestetään lukuisia tapahtumia, kuten juhlia, teatteriesityksiä, konsertteja ja taidenäyttelyjä. Vieraiden käytössä on maksuton langaton WLAN-yhteys. Tiloissa järjestetään muun muassa säännöllisesti Berliinin Wikipedia-käyttäjien tapaamisia.


title: C-base

text: c-base on säännöllisesti edustettuna hakkeriyhdistys Chaos Computer Clubin tapahtumissa. 10. syyskuuta 2006 saksalainen Piraattipuolue piti perustamiskokouksensa c-basen tiloissa. Samana kuukautena c-base osallistui Berliinissä pidetyn kansainvälisen Wizards of OS-konferenssin järjestämiseen.


title: C-base

text: Vuonna 1999 c-base-yhdistyksen tilat olivat Saksan yleisradio ARD:n tuottaman rikossarjan Tatort 430. jakson tapahtumapaikkana. Jakso käsitteli berliiniläisen hotellin katolta pudonneen nuoren hakkerin kuolemaa. Televisiokanava arte käsitteli 19. heinäkuuta 2007 valvontavaltio-teemailtanaan c-basen roolia verkkourkintaa vastustettaessa.


title: Peltsix

text: Peltsix oli suomalainen etno- ja rockhenkinen yhtye, joka toimi vuosina 1989–1995. Edesmenneen näyttelijä Matti "Peltsi" Pellonpään johtama yhtye julkaisi uransa aikana kaksi albumia.


title: Peltsix

text: Peltsixin tunnettuja kappaleita olivat muun muassa "Pakeliittia ja kuttaperkkaa", "Lihaa ja leikkeleitä", "Älä mulle", "Syöpäläisiä", "Tärinää", "Langetaan loveen" ja "Aimo" (säv. & san. Esko Asikainen). Peltsixin musiikkityylillisesti vaihtelevat kappaleet pohjautuivat pitkälti Pellonpään teksteihin. Sävellyksistä vastasivat Kari Makkonen, Jukka Haikonen ja Pale Saarinen. Peltsixin konserteissa vierailevina esiintyjinä nähtiin Pate Mustajärvi, Anna Hanski, steelkitaristi Olli Haavisto, kitaristi Jarmo Hynninen, saksofonisti Esa Niiva sekä lyömäsoittajat Sakari Löytty ja Timo Räsänen.


title: Peltsix

text: Peltsixin uravuosia ja musiikkia on tuotu esille Lauri Timosen toimittamassa, vuonna 2009 ilmestyneessä "Lähikuvassa Matti Pellonpää" -kirjassa. Kirjassa Peltsix-muusikot muistelevat yhtyettä, solistiaan ja ystäväänsä Pellonpäätä. Peltsixiä käsittelevä luku sisältää myös muun muassa yhtyeen aktiivivuosien haastatteluja, joissa Matti Pellonpää pohtii yhtyeensä musiikkia ja omia lyriikoitaan.


title: Peltsix

text: Entiset Peltsix-muusikot Pale Saarinen ja Jukka Haikonen esiintyvät Janne Kuusen ohjaamassa dokumenttielokuvassa "Matti Pellonpää: Boheemi elää - Bohemian Eyes". Se sai ensi-iltansa Doc Pointin festivaaleilla tammikuussa 2011. Pale Saarisen säveltämässä, sovittamassa ja tuottamassa Pellonpää-dokumentin elokuvamusiikissa ja julkaistulla soundtrack-CD:llä soi muun muassa katkelmia Peltsix-lauluista "Torttumainen unelma" ja "Vanha nainen hautausmaalla".


title: Peltsix

text: 23.9.2011 "Bohemian Eyes - Boheemi elää" palkittiin Italian Torinossa Prix Italy 2011 -pääpalkinnolla taide- ja musiikkidokumenttielokuvien sarjassa.


title: Harri Koivunen

text: Harri Koivunen (s.16. helmikuuta 1961 Pori) on suomalainen raviohjastaja ja -valmentaja. Hän pitää 30 hevosen valmennustallia Turussa Metsämäen raviradalla. Koivusella on A-ajolupa sekä A-valmentajalisenssi.


title: Harri Koivunen

text: Harri Koivunen aloitti ravihevosten valmennuksen synnyinkaupungissaan Porissa 1970- ja 80-lukujen vaihteessa. Alun perin hänen oli tarkoitus pitää lukion jälkeen välivuosi hevosten parissa, mutta lopulta siitä muodostui Koivuselle ammatti. Turussa Koivusella on ollut talli 1990-luvun alusta lähtien. Ensimmäisen ravilähtönsä hän ohjasti 17-vuotiaana vuonna 1978. Vuoden 2017 loppuun mennessä hän on ajanut lähes 37 000 starttia voittaen niistä yli 4 000. Koivunen on Suomen kaikkien aikojen seitsemänneksi voitokkain raviohjastaja.


title: Harri Koivunen

text: Koivunen on voittanut ravikuninkuuden neljästi, vuosina 1993 ja 1994 Pettellä sekä vuosina 2012 ja 2013 Erikassonilla. Nelivuotiaiden lämminveristen tärkeimmän kotimaisen kilpailun Derbyn hän on voittanut kahdesti, Ribaudella vuonna 2008 ja Express Typellä 2010. Koivusen valmentama Callela E-Mail oli vuoden 2006 voitokkain lämminverinen.


title: Harri Koivunen

text: Koivunen asuu perheineen Liedossa . Hänellä on kaksi poikaa, joista vanhempi, Olli on nykyään yksi Suomen suosituimmista lainaohjastajista.


title: Mika Forss

text: Mika Forss (s. 1968 Nokia) on suomalainen raviohjastaja. Hänet on valittu vuoden ohjastajaksi vuosina 2008, 2010 ja 2014, 2015 ja 2016.


title: Mika Forss

text: Forssilla on A-ajolupa sekä D-valmentajalisenssi ja hän toimii nykyään lainaohjastajana. Vuoden 2017 syyskuuhun mennessä Forss on ajanut noin 23 900 lähtöä, joista voittoja yli 3 100. Palkintorahoja hän on ohjastanut yli 14,5 miljoonaa euroa.


title: Mika Forss

text: Vuonna 2016 Forss voitti raviohjastajien Euroopan-mestaruuden ja vuonna 2017 hän sijoittui raviohjastajien MM-kilpailuissa toiseksi.


title: Mika Forss

text: Forss asuu perheineen Hämeenkyrössä. Hän on harrastanut aikaisemmin myös dartsia ja sijoittunut toiseksi vuoden 2004 Finnish Openissa.


title: Aki Antti-Roiko

text: Aki Antti-Roiko (s. 1958) on suomalainen raviohjastaja ja -valmentaja. Hän asuu Ylivieskassa pitäen siellä oriasemaa ja valmennustallia. Antti-Roikolla on A-ajolupa sekä A-valmentajalisenssi. Hän on ajanut yli 16 000 starttia ja voittanut niistä yli 3 000. Voittorahoja on hänelle on kertynyt yli 6,5 miljoonaa euroa. Suomen ravinaisten liitto valitsi hänet Suosikkiohjastajaksi vuonna 1981 Oulun Kuninkuusraveissa.


title: Aki Antti-Roiko

text: Tunnetuin Aki Antti-Roikon ohjastamista hevosista on ollut Isla J Brave. Vuodesta 2012 lähtien Antti-Roiko on selkävaivojen vuoksi vähentänyt ohjastustehtäviään niin, että hän ajaa enää vain muutamia kymmeniä startteja vuodessa. Vuodesta 2017 lähtien ajettujen starttien määrä on jäänyt alle kymmeneen. Aki Antti-Roikon serkku Ahti Antti-Roiko on myös menestynyt raviohjastaja.


title: Aki Antti-Roiko

text: Elokuussa 2018 Antti-Roikon tallista lähti viimeinenkin hevonen ja hän keskittyy ainakin toistaiseksi Kalajoen hotelli ja ravintola Lokkilinnan pyörittämiseen.


title: Ilkka Korpi

text: Ilkka Korpi (s. 1960) on suomalainen menestynyt raviohjastaja. Marraskuuhun 2013 mennessä hän on ajanut yli 27 000 starttia, voittaen lähes 2500. Voittorahoja on yli 7 700 000 euroa. Hän asuu Nummi-Pusulassa. Korvella on A-ajolupa sekä A-valmentaja-lisenssi.


title: Ilkka Korpi

text: Ilkka Korpi toimii valmentajana Ypäjän Hevosopistolla yhdessä veljensä Heikki Korven kanssa. Vuonna 2013 Ilkan valmennettavat hevoset ovat pärjänneet hyvin ravikilpailuissa. Ilkan valmentama ja Hevosopiston omistama Ypäjä Eila toi tänä vuonna ensimmäiset suurkilpailuvoitot Hevosopistolle.


title: Ilkka Korpi

text: Korven veljeksillä on käytössään 58 hevosen talli, sekä Hevosopiston urheilualueet, joihin kuuluu ravirata, sekä hiittisuora, sekä erilaiset metsäreitit. Työntekijöiden lisäksi tallissa hevosista huolehtii ravisuuntautuneet oppilaat. Tallissa on valmennuksessa Ypäjän Hevosopiston ja MTT:n kasvattamia hevosia, sekä ulkopuolisten asiakkaiden hevosia.


title: Kari Venäläinen

text: Kari Venäläinen (s. 1968) on suomalainen raviohjastaja. Hän asuu Hollolassa. Hänellä on A-ajolupa ja D-valmentajalisenssi. Hän on ajanut vuoden 2017 loppuun mennessä yli 11 500 lähtöä, joista voittoja on tullut 917. Voittorahoja on yli 3 700 000 euroa.


title: Juha Utala

text:
Juha Utala (s. 1969) on suomalainen raviohjastaja. Hän asuu Hollolassa. Utalalla on A-ajolupa ja A-valmentajalisenssi. Hän on ajanut yli 5 170 starttia ja voittanut niistä 442. Voittorahoja on yli 1 783 575 euroa. Hän toimi Aslak Kaikon tallissa yksityivalmentajana.
Sen jälkeen hän siirtyi Hollolan Kirkonkylän kupeessa sijaitsevaan valmennuskeskukseen, jossa Utala Racingilla on käytössään 20 karsinaa ja varsapihatto neljälle.
Utalan lempinimi on Mr. Derby, ja syynä on että hän sai vuonna 2006 kaksoisvoiton Suuressa Suomalaisessa Derbyssä. Juha Utala on naimisissa Sanna Utalan (os.Kotirannan kanssa). Suomen Hippos valitsi vuoden 2006 raviteoksi Utalan suurkilpailutriplan.


title: Markku Hietanen

text: Markku Hietanen (s. 1945) on suomalainen menestynyt raviohjastaja. Hänellä on voittoja 7:llä eri vuosikymmenellä. Hän asuu Laihialla ja hänellä on A-ajolupa. Vuoden 2010 loppuun mennessä hän on ohjastanut yli 17 000 ravilähtöä, joista hän on voittanut 1998 lähtöä ja palkintorahoja voittanut yli 2,8 miljoonaa euroa. Hänen poikansa Hannu Hietanen ja Heikki Hietanen ovat myös raviohjastajia.


title: Mika Turunen

text: Mika Turunen (s. 29. tammikuuta 1965) on suomalainen koripallovalmentaja. Kaudella 2007–2008 hän toimi 18. kautta Korisliigassa pelanneen Lappeenrannan NMKY:n päävalmentajana. Hän johdatti joukkueen Suomen mestaruuteen vuosina 2005 ja 2006. Suomen cupin voittoon hän luotsasi joukkueensa vuosina 2005, 2006 ja 2007. Turunen on nimetty vuoden koripallojohtajaksi vuosina 2002, 2005 ja 2006. Vuonna 2010 Turunen ja LrNMKY:n entinen kirjanpitäjä tuomittiin kirjanpitorikoksesta ja veropetoksista ehdolliseen vankeuteen, tosin oikeus huomioi erikseen Turusen kovan työmäärän LrNMKY:n aikana ja sen, ettei hän ollut hyötynyt teosta vaan oli päinvastoin lainannut rahaa yhdistykselle. Hänen ilmoitettiin kesäkuussa 2008 siirtyvän luxemburgilaiseen US Heffingeniin. Vuonna 2013 hänen uutisoitiin siirtyvän valmentajaksi Kosovoon.


title: Heikki Hietanen

text: Heikki Hietanen (s. 1965) on suomalainen raviohjastaja. Hän asuu Vähässäkyrössä. Hänen isänsä Markku Hietanen ja veljensä Hannu Hietanen ovat myös raviohjastajia. Hänellä on A-ajolupa sekä D-valmentajalisenssi. Vuoden 2010 loppuun mennessä hän on ohjastanut lähes 14 000 ravilähtöä, joista hän on voittanut yli 1 450 lähtöä ja palkintorahoja yli 2,5 miljoonaa euroa.


title: Hannu Hietanen

text: Hannu Hietanen (s. 1972) on suomalainen raviohjastaja. Hän asuu Laihialla. Hänen veljensä Heikki Hietanen ja isänsä Markku Hietanen ovat myös raviohjastajia. Hänellä on A-ajolupa sekä A-valmentajalisenssi. Vuoden 2014 loppuun mennessä Hietanen on ohjastanut runsaat 13 000 ravilähtöä, joista hän on voittanut yli 1 400 lähtöä ja palkintorahoja yli 3,7 miljoonaa euroa.


title: Hannu Hietanen

text: Hietanen pääsi Tuhannen voiton klubiiin marraskuussa 2011, ohjastamalla Ylivieskassa uransa tuhannennen voiton hevosella "Johnny Savage".


title: Teemu Okkolin

text: Teemu Okkolin (s. 1977) on suomalainen raviohjastaja. Hän asuu Orimattilassa. Hänellä on A-ajolupa sekä A-valmentajalisenssi. Hän on ajanut lähes 5 000 starttia ja voittanut niistä yli 350. Voittorahoja on yli 1 033 000 euroa.


title: Teemu Okkolin

text: Okkolinilla on ollut oma talli Orimattilassa vuodesta 2002. Hänellä oli jonkin aikaa talli myös Jokimaalla Markku Iivarin kanssa. Hän kuuluu Suomen ravivalmentajien kärkinimiin.


title: Mikko Huttunen

text: Mikko Huttunen (s. 1982) on suomalainen raviohjastaja. Hän asuu Ypäjällä. Hänellä on A-ajolupa. Vuoden 2015 loppuun mennessä Huttunen on ohjastanut 3 112 ravilähtöä, joista hän on voittanut 283 lähtöä ja saanut palkintorahoja runsaat 820 000 euroa.


title: Jarmo Saarela

text: Jarmo Saarela (s. 1965 Kiiminki) on suomalainen raviohjastaja. Hän asuu Hämeenkoskella. Saarelalla on A-ajolupa sekä D-valmentajalisenssi.


title: Jarmo Saarela

text: Saarela aloitti uransa vuonna 1982. Hänellä on omia hevosia mutta hän toimii myös lainaohjastajana. Hän on marraskuuhun 2013 mennessä ajanut lähes 13 000 starttia, voittaen niistä yli tuhat. Voittorahoja Saarelan ajot ovat tuoneet yli 2,8 miljoonaa euroa.


title: Jeesuksen Kristuksen palautettu kirkko

text: Jeesuksen Kristuksen palautettu kirkko (engl. "Restored Church of Jesus Christ") on pieni myöhempien aikojen pyhien liikkeeseen kuuluva yhteisö. Siihen kuuluu noin 25 jäsentä Independencessä, Missourissa Yhdysvalloissa. Yhteisön perusti vuonna 1980 Eugene O. Walton, joka kuului ennen Kristuksen kirkkoon. Yhteisö ei hyväksy Brigham Youngia profeetta Joseph Smithin laillisena seuraajana. Se mieltää itsensä Smithin 6. huhtikuuta 1830 perustaman Kristuksen kirkon seuraajaksi, muttei ole pystynyt esittämään suoraa historiallista jatkumoa Smithistä Waltoniin.


title: Jeesuksen Kristuksen palautettu kirkko

text: Opillinen erikoisuus Jeesuksen Kristuksen palautetussa kirkossa on, että se opettaa oppia kahdesta jumalallisesta persoonasta, Isästä ja Pojasta. Se kiistää siis Pyhän Hengen jumaluuden.


Kristuksen kirkko, morsian, Karitsan vaimo (engl. "The Church of Jesus Christ, the Bride, the Lamb's Wife") oli lyhytikäinen myöhempien aikojen pyhien liikkeeseen kuulunut uskonnollinen yhteisö. Kirkon perusti 24. kesäkuuta 1840 Myöhempien aikojen pyhien Jeesuksen Kristuksen kirkosta erotettu George M. Hinkle. Liike sai kannattajia ennen muuta niistä myöhempien aikojen pyhistä, jotka olivat jättäneet kirkon sen päämajan ollessa Far Westissa, Missourissa 1838.


title: Kristuksen kirkko, morsian, Karitsan vaimo

text: Georga M. Hinkle opetti, että Joseph Smith ei ollut Jumalan profeetta ja että Mormonin kirja ei ollut Jumalan sanaa. Hänen perustamansa kirkko piti ensimmäisen yleiskonferenssinsa Moscowin kaupungissa Iowan territoriossa vuonna 1842. Liikkeen toiminta hiipui kuitenkin pian.


title: Tomi Kaminen

text: Tomi Kaminen (s. 5. huhtikuuta 1970) on suomalainen koripallovalmentaja ja kilpauransa päättänyt koripalloilija. Hän on valmentanut pääsarjatasolla Torpan Poikia, Namika Lahtea, Vantaan Pussihukkia, Porvoon Tarmoa sekä KTP-Basketia. Pelaajaurallaan Kaminen pelasi 84 pääsarjatason runkosarja- sekä 15 pudotuspeliottelua. Hän pelasi lisäksi 11 nuorten maaottelua.


title: Mehiläisvaha

text: Mehiläisvaha on vanhin tunnetuista luonnonvahoista, jota monet mehiläislajit käyttävät pesäkennojensa rakennusmateriaalina. Mehiläisvahaa on kahta eri lajiketta eli Cera flavaa, joka on väriltään keltaista tai ruskeaa, sekä valkoista tai vaaleankeltaista Cera albaa. Cera flava valmistetaan sulattamalla mehiläiskennoja kuumalla vedellä ja suodattamalla epäpuhtaudet pois sulasta vahasta. Cera alba valmistetaan valkaisemalla keltaista mehiläisvahaa (Cera flava) kaliumpermanganaatilla, aktiivihiilellä tai auringolla. Mehiläisvaha on seos, joka koostuu vähintään 284 yhdisteestä, joista yli 111 on haihtuvia. Kaikkia mehiläisvahan yhdisteitä ei ole vielä tunnistettu.


title: Mehiläisvaha

text: Mehiläisvahaa tuottavat monet eri mehiläislajit, esimerkiksi tarhamehiläinen ("Apis mellifera"), "Apis indica", "Apis florea" ja "Trigona buyssoni". Kasvien hunaja-ainesosat muuttuvat hyönteisten elimistössä seoksiksi, joita ne erittävät mehiläisvahana pesäkennojensa rakennusaineeksi.


title: Mehiläisvaha

text: Mehiläisvahan väri vaihtelee valkoisen ja ruskean kellertävän välillä, mikä riippuu puhdistusasteesta. Sen sulamispiste on 62–65 °C. Molempien mehiläisvahojen tiheys on noin 0,960 g/cm, happoluku 17-24, esteriluku 70-80 ja saippuoitumisluku 87-104. Mehiläisvaha ei liukene veteen, mutta liukenee hyvin kuumaan etanoliin sekä täysin rasvoihin että haihtuviin öljyihin.


title: Mehiläisvaha

text: Mehiläisvahaa käytetään kynttilöihin, käsitöihin ja moneen muuhunkin hyötytarkoitukseen. Mehiläisvahaa voi myös syödä purukumin tavoin. Sitä voi käyttää sekä maalattujen että maalaamattomien huonekalujen puupintojen suojaukseen, hedelmien pintakäsittelyyn (E-koodi E 901) tai vaikkapa harmonikanvalmistuksessa kielten kiinnittämiseen soittimen kielipenkkeihin.


Myöhempien aikojen pyhien Jeesuksen Kristuksen ennallistettu kirkko () on eräs myöhempien aikojen pyhien liikkeeseen kuuluva yhteisö. Liikkeen päämaja on Independencessä, Missourissa. Se perustettiin 6. huhtikuuta 1991. Liikkeen perustajina oli joukko Kristuksen yhteisön (tuolloisen Reorganisoidun myöhempien aikojen Jeesuksen Kristuksen kirkon) jäseniä, jotka vastustivat kirkkonsa teologista liberalismia. Ratkaiseva tekijä oli Reorganisoidun kirkon päätös avata pappeuden virat myös naisille.


title: Myöhempien aikojen pyhien Jeesuksen Kristuksen ennallistettu kirkko

text: Ennallistetun kirkon historia ulottuu jo vuoteen 1981, jolloin joukko Reorganisoidun kirkon teologiseen kehitykseen tyytymättömiä vanhimpia perusti Independencessä epävirallisen ”lauantai-illan opintopiirin”, jossa tutkittiin pyhiä kirjoituksia ja analysoitiin kriittisesti Reorganisoidun kirkon kehitystä. 1980-luvun kuluessa tuhannet Reorganisoidun kirkon linjauksiin tyytymättömät jättivät kirkon ja perustivat omia seurakuntiaan tai opintopiirejä. Myös useita kirkon seitsenkymmeniä, korkeita kirkon virkailijoita, oli tässä joukossa.


text: Ennallistetun kirkon syntyhistoriaan vaikutti seitsenkymmen M. Norman Page, joka kertoi saaneensa Jumalalta uuden kirkon perustamista koskevia ilmoituksia. Hän organisoi Reorganisoituun kirkkoon tyytymättömät seitsenkymmenet yhtenäiseksi ryhmäksi ja selitti, että Jumala oli kutsunut nämä perustamaan uuden kirkon opillisesti eksyneen Reorganisoidun kirkon tilalle. 6. huhtikuuta 1991 tämä ryhmä tukijoineen piti konferenssin, joka selitti, että Reorganisoitu kirkko oli ”järjestyksettömässä tilassa” ja poikennut pois Jumalan sanan totuudesta. Sen tilalle piti järjestää uusi kirkko, Myöhempien aikojen pyhien Jeesuksen Kristuksen ennallistettu kirkko.


text: Vuonna 1993 Marcus Juby nimettiin ja erotettiin kirkon ensimmäiseksi presidentiksi. Hän piti tätä virkaa hallussaan aina eroamiseensa vuonna 2001. Hänen seuraajakseen valittiin Mark Evans.


text: Independencen lisäksi kirkolla on nykyään seurakuntia Atlantassa Georgiassa, Boisessa Idahossa, Wichitassa Kansasissa, Richmondissa Missourissa, Charlestonissa Etelä-Carolinassa sekä La Porte ja River Oaksissa Texasissa.


text: Opillisesti Ennallistettu kirkko tunnustautuu hieman muokattuihin mormonismin uskonkappaleisiin. Se tunnustaa uskoa jumaluuden kolmeen persoonaan, Isään, Poikaan ja Pyhään Henkeen, Kristuksen lunastusuhriin sekä pelastukseen uskosta ja kuuliaisuudesta evankeliumin pyhille toimituksille. Lisäksi oppi perisynnistä kiistetään. Kirkko selittää itsellään olevan saman virkajärjestyksen kuin apostolien aikana. Tähän kuuluu myös, että naisia ei voida vihkiä pappeuden virkoihin.


text: Kirkko tunnustaa opin lähteiksi neljä pyhää kirjoitusta, Raamatun, josta käytetään Joseph Smithin Innoitettua raamatunkäännöstä, Mormonin kirjan, Oppi ja liitot -kirjan ilmestyksistä 144 ensimmäistä sekä muissa yhteisöissä tuntemattoman Palautuksen ilmoituksia (engl. "Restoration Revelations"), joka sisältää kirkon perustamisvaiheessa saatuja ilmoituksia Jumalalta. Näitä on nykyisessä versiossa 36.


title: Valentino (muotisuunnittelija)

text: Valentino, koko nimeltään Valentino Clemente Ludovico Garavani, (s. 11. toukokuuta 1932) on yksi Italian ja maailman tunnetuimpia muodinluojia. Valentinon tavaramerkkinä on aina ollut suurenluokan iltapuvut ja punainen väri, jota kutsutaan myös ilmaisulla "rosso Valentino", Valentinon punainen.


title: Valentino (muotisuunnittelija)

text: Valentino Garavani matkusti 17-vuotiaana Pariisiin opiskelemaan muotialaa École des Beaux-Arts- ja Chambre Syndicale de la Couture Parisienne -nimisiin arvostettuihin kouluihin. Valmistuttuaan hän työskenteli Jacques Fathin, Balenciagan, Jean Desses'n ja Guy Larochen muotitaloissa.


title: Valentino (muotisuunnittelija)

text: Valentino palasi 1959 Italiaan ja perusti Roomaan nimeään kantavan muotitalon. Kansainväliseen maineeseen hän nousi esiteltyään ensimmäisen oman haute couture -kokoelmansa 1962 Firenzessä, joka tuolloin oli muodin näytöspaikka Italiassa. Koko toimintansa Valentino siirsi Roomaan 1966, jolloin syntyi kuuluisa "Valkoinen kokoelma". Kokoelman myötä Valentinon sai lisää julkisuutta ja kuuluisia asiakkaita, kuten Jacqueline Kennedy, Elisabeth Taylor ja Englannin prinsessa Margareth.


title: Valentino (muotisuunnittelija)

text: 1998 Valentinon muotitalo myytiin sijoitusyhtiö Permiralle ja italialaiselle tekstiiliyritykselle Marzottolle 300 miljoonalla dollarilla. Muotitalon osti qatarilainen sijoitusyhtiö Mayhoola for Investments S.P.C., jonka taustalla on tiettävästi Qatarin kuningasperhe. Kauppasumma on 700 miljoonaa euroa.


title: Valentino (muotisuunnittelija)

text: 2006 Ranskan presidentti Chirac myönsi Valentinolle Legion d'honneur -kunniamerkin muodin alalla tehdyn työn kunniaksi.


title: Valentino (muotisuunnittelija)

text: Vuonna 2007 Valentinolle tuli kuluneeksi 45 vuotta suunnittelijana. Hän jäi eläkkeelle syyskuussa 2007 ja hänen viimeinen haute couture -kokoelmansa oli kokonaan valkoinen.


title: Haiallas

text: Haiallas on akvaarion kaltainen allas, jossa kasvatetaan haita tai annetaan niille hyvä elinympäristö. Altaan pH-arvon tulisi olla 8,0:n tuntumassa, lähellä meriveden pH-arvoa. Kasvillisuuden ja muun ympäristön tulisi vastata kunkin hailajin luonnonmukaisia elinoloja. Rakenteellisesti haialtaat ovat tavallisen akvaarion kaltaisia. Haialtaan koko riippuu sinne asutettavien haiden koosta. Suuret hait tarvitsevat, jopa miljoonia litroja tilaa.


title: Haiallas

text: Merimaailma Sea Lifessa on haialtaat ainakin mustaevähaille, australiansarvihaille, bambuhaille ja epolettihaille. Haialtaat on luotu korallinomaisiksi, koska edellä mainitut lajit ovat korallihaikaloja.


title: Kukuljärvi

text: Kukuljärvi () on pieni erämaajärvi Loviisassa entisen Ruotsinpyhtään kunnan alueella Uudellamaalla. Sillä on pituutta enimmillään 840 metriä lounaasta koilliseen. Järvi on valuma-alueensa soista huolimatta vähäravinteinen ja sen kasvillisuus vähäistä.


title: Kukuljärvi

text: Kukuljärven kallioisessa ja paikoin jyrkkärinteisessäkin ympäristössä kulkee noin kahdeksan kilometrin mittainen merkitty Kukuljärven vaellusreitti, jota ylläpitää Loviisan kaupunki. Reitin varressa järven koillisrannalla on taukolaavu sekä uimapaikka. Vaellusreitti alkaa entisen Ruotsinpyhtään kunnan keskustaajamasta urheilukentän kupeelta ja kulkee osan matkasta myös Kymijoen Ahvenkoskenhaaran vartta.


title: Kukuljärvi

text: Kukuljärven aluetta on ehdotettu suojeltavaksi esimerkiksi Metso-ohjelman piirissä. Alueen omistaa metsäyhtiö Tornator.


title: Kukuljärvi

text: Lähellä Kukuljärveä sijaitsee niin sanottu Brannin luola, kivenlohkareiden muodostama suoja, jota paikallisten tarinoiden mukaan piti kesäasuntonaan 1900-luvun alulla lehmipaimen nimeltä Jaakko Bränn (tai Brandt). Luolalle johtaa Kukuljärven laavulta noin kilometrin mittainen polku.


title: Titta

text: Titta on suomalainen naisen etunimi. Nimi on mahdollisesti syntynyt mukaelmana nimestä [[Kristiina (nimi) tai sen lyhentymästä [[Tiina]]. Vastaava nimi Saksassa on Tita. Aikoinaan Titta on ollut käytössä myös pojan nimenä, [[Tiitus]]-nimen kutsumamuoto.


title: Titta

text:
Vuoden 2018 loppuun mennessä Väestörekisterikeskuksen mukaan noin 1 650 naista on saanut nimekseen Titta. Titan nimipäivä on [[8. tammikuuta]].
[[Luokka:Etunimet]]


title: Petri Heinonen

text: Petri Juhani Heinonen (s. 12. syyskuuta 1988 Tampere) on suomalainen koripalloilija, joka edustaa Korisliigassa pelaavaa kasvattajaseuraansa Tampereen Pyrintöä. Hän on pelipaikaltaan sentteri tai iso laitahyökkääjä, ja pituutta hänellä on 207 cm. Hänet palkittiin kaudella 2006–07 Korisliigan vuoden tulokkaana ja kaudella 2010–11 Korisliigan vuoden kehittyneimpänä pelaajana. Suomen maajoukkueessa Heinonen voitti Pohjoismaiden mestaruuden vuonna 2011. Suomen mestaruuksia Heinosella on kaksi, vuodelta 2008 Espoon Hongasta ja vuodelta 2014 Pyrinnöstä, jossa hän saavutti myös SM-hopeaa vuonna 2016.


title: Petri Heinonen

text: Heinosen ensiesiintyminen pääsarjatasolla tapahtui kasvattajaseuransa Tampereen Pyrinnön paidassa 5. lokakuuta 2005 pelatussa ottelussa Kouvoja vastaan. Peli sujui hänen osaltaan erittäin mallikkaasti, sillä hän saalisti avauspelissään neljän levypallon ja kahden koriin johtaneen syötön lisäksi kymmenen pistettä sadan prosentin osumatarkkuudella. Hän oli ensimmäisellä kaudellaan merkittynä pelaavaan kokoonpanoon kuitenkin vain kahdeksan kertaa. Kaudella 2006–07 Heinonen vakiinnutti paikkansa Pyrinnön pelaavasta kokoonpanosta ja teki ottelua kohden 7,5 pistettä 17,3 minuutissa. Kauden päätteeksi hänet valittiin Korisliigan vuoden tulokkaaksi.


title: Petri Heinonen

text: Keväällä 2007 Heinonen allekirjoitti kolmen vuoden sopimuksen hallitsevan Suomen mestarin, Espoon Hongan, kanssa. Ensimmäinen kausi Hongassa pudotti hieman Heinosen saamaa peliaikaa Pyrinnön aikoihin verrattuna. Koreja runkosarjassa syntyi 4,1 pisteen keskiarvolla 13,3 minuutissa. Pudotuspeleissä Heinosen vastuu pieneni entisestään ja peliaikaa kertyi vain vajaat viisi minuuttia peliä kohden. Kausi 2007–08 Heinoselta päättyi Hongan mukana lopulta Suomen mestaruuteen.


title: Petri Heinonen

text: Kauden 2008–09 aikana Heinonen pelasi Hongassa 28 ottelua 2,3 pisteen ja 2,0 levypallon keskiarvoilla. Maajoukkuepelaaja Tuukka Kotin tehtyä helmikuussa 2009 loppukauden kestävän sopimuksen Hongan kanssa Heinonen siirtyi vuokralle UU-Korihaiden joukkueeseen.


title: Petri Heinonen

text: Kaudeksi 2009–10 Heinonen teki Korihaiden kanssa yhden vuoden sopimuksen, jossa oli myös optio yhdestä lisävuodesta.


title: Petri Heinonen

text: Kaudeksi 2013–2014 Heinonen teki Pyrinnön kanssa kaksivuotisen sopimuksen. Kauden aikana Heinonen harjoitti Pyrinnön apuvalmentaja Lasse Rantalan kanssa henkilökohtaista taktiikkaansa ja tekniikkansa. Pyrintö voitti Korisliigan runkosarjan uudella voittoennätyksellä ja pelasi ensimmäisenä suomalaisjoukkueena Baltian liigassa, jossa sijoittui neljänneksi. Pyrinnön ja Heinosen kevät huipentui Suomen mestaruuteen, joka oli Heinosen uran toinen. Heinonen oli ensimmäisen loppuottelun ratkaisevia pelaajia kahdeksalla hyökkäyslevypallollaan, mikä oli yhtä paljon kuin kyseisessä ottelussa vastassa olleen Katajan joukkueella yhteensä.


title: Petri Heinonen

text: Kaudella 2014–2015 Pyrinnön avausviisikon sentteri Antti Nikkilä siirtyi sivuun, ja Heinoselle lankesi yhdessä joukkueeseen saapuneen Mikael Sandbergin kanssa kova vastuu Nikkilän korvaamisesta korinaluspelissä. Baltian liigassa Pyrintö selviytyi kahdeksan parhaan joukkoon. Korisliigassa se sijoittui runkosarjassa kuudenneksi ja putosi puolivälierissä Kauhajoen Karhulle molempien joukkueiden voitettua kotiottelunsa. Avausviisikkoon nousseen Heinosen peliaika lisääntyi hieman edelliskaudesta, samoin runkosarjan pistekeskiarvo. Kauden jälkeen Heinonen koki Pyrinnön parhaaksi vaihtoehdoksi tulevaisuutensa kannalta ja teki seuran kanssa kahden vuoden jatkosopimuksen.


title: Petri Heinonen

text: Kaudella 2015–2016 useiden muiden sentterien kanssa peliajasta kilpaillut Heinonen pelasi runkosarjan 5,9 pisteen ja 3,6 levypallon keskiarvoilla. Pyrintö sijoittui runkosarjassa neljänneksi ja voitti pudotuspeleissä ensin Bisonsin ja välierissä Helsinki Seagullsin. Loppuotteluissa Pyrintö sai vastaansa Kouvot, joka oli tamperelaisia vahvempi 4–1-otteluvoitoin. Pyrintö ja Heinonen palkittiin näin SM-hopeamitaleilla.


title: Petri Heinonen

text: Kesällä 2010 Heinonen debytoi maajoukkueessa ottelussa Portugalia vastaan. Hän pelasi ottelussa kuusi minuuttia, teki yhden pisteen ja otti yhden levypallon.


title: Petri Heinonen

text: Heinonen kuului Suomen Pohjoismaiden mestaruuden vuonna 2011 voittaneeseen joukkueeseen. PM-kulta oli Suomen ensimmäinen 28 vuoteen.Vuoden 2014 SM-finaaleissa YLEn toimittaja kuvaili Heinosen hakevan "salakavalasti" tärkeitä levypalloja. Sentterinä pelatessaan hänen sisäpeliään on kuvailtu heikommaksi Pyrinnön Antti Nikkilään verrattuna, ja hänen peliinsä on toivottu lisää fyysisyyttä.


title: Petri Heinonen

text: Heinonen on opiskellut sairaanhoitajaopintoja Tampereen ammattikorkeakoulussa.


title: Vesijalanjälki

text: Vesijalanjälki tarkoittaa sitä, kuinka paljon henkilö, yhteisö, valtio tai vastaava on kuluttanut maailman vesivaroja kaikkien kuluttamiensa hyödykkeiden myötä. Kulutettuihin vesivaroihin lasketaan talousveden lisäksi kaikki vesi, joka on tarvittu esimerkiksi viljelyyn, teollisuuden prosesseissa ja tuotteiden valmistukseen.